Syor sesi pagi persekolahan bermula 8 pagi bukan keutamaan KPM ketika ini – Fadhlina

KUALA LUMPUR: Kementerian Pendidikan (KPM) belum membuat sebarang ketetapan berhubung cadangan sesi persekolahan di Semenanjung dianjakkan kepada pukul 8 pagi, kata Menterinya, Fadhlina Sidek.

Beliau berkata, KPM mengambil maklum cadangan itu dan pandangan yang dibuat pelbagai pihak berhubung syor itu, namun pihaknya memutuskan ia bukan sesuatu yang perlu diberi keutamaan ketika ini.

“Kita mendengar pandangan itu tetapi pastinya kementerian juga perlu mengambil kira maklum balas ibu bapa serta semua pihak berkepentingan dalam sektor pendidikan.

“Saya pasti semua cadangan ini akan saya ambil kira tetapi untuk hari ini tidak ada ketetapan yang kita buat berkaitan cadangan itu,” katanya kepada pemberita selepas merasmikan Seminar Perdana Kesatuan Perkhidmatan Perguruan Kebangsaan (NUTP) 2023 di sini pada Jumaat.

Beberapa hari lepas, Pensyarah Kanan Pusat Kajian Kepelbagaian Pendidikan Universiti Kebangsaan Malaysia Dr Anuar Ahmad mencadangkan kerajaan menetapkan sesi persekolahan di Semenanjung bermula 8 pagi.

Katanya, langkah itu bagi memastikan guru, ibu bapa dan anak mempunyai masa mencukupi bagi mengatur jadual perjalanan masing-masing.

Sesi persekolahan ketika ini bermula pukul 7.30 pagi.

Terdahulu, Fadhlina dalam ucapannya mahu NUTP terus menjadi rakan strategik KPM dengan melakukan proses semak dan imbang terhadap setiap dasar serta penambahbaikan dalam sektor pendidikan yang telah dan akan dilaksanakan kementerian.

“Saya yakin dengan peranan yang boleh dimainkan NUTP, khususnya dalam soal menjaga kebajikan warga guru dan atas faktor itu saya tidak keberatan melantik Presiden NUTP sebagai ahli dalam Majlis Penasihat Pendidikan Kebangsaan,” katanya.– BERNAMA

Author

MEDIAVARIASI

View all posts

View all posts


Bayaran STR akan dibayar sebelum raya haji – PM Anwar

Perdana Menteri, Datuk Seri Anwar Ibrahim berkata, pembayaran tersebut melibatkan peruntukan melebihi RM2 bilion yang memanfaatkan lapan juta penerima di seluruh negara.

“Selain itu, (bayaran) e-Tunai Belia Rahmah RM 200 dalam kepada belia (berusia) 18 sehingga 21 tahun akan disalurkan sebelum minggu ketiga bulan ini,” kata beliau pada sesi Waktu Pertanyaan-Pertanyaan Menteri pada persidangan Dewan Rakyat, di sini hari ini.

Beliau menjawab soalan Datuk Seri Dr Noraini Ahmad (BN- Parit Sulong) yang ingin tahu pembaharuan dibuat kerajaan dalam pendekatan dan tatakelola undang-undang atau peraturan untuk mengekang ketirisan serta kebocoran wang awam selain sama ada kerajaan akan meneruskan pelaporan perbelanjaan dan pemantauan Belanjawan Negara.

Pada masa sama, beliau berkata dalam usaha mengekang ketirisan daripada terus berlaku, antara tindakan yang diambil kerajaan termasuk memastikan perolehan kerajaan dibuat secara telus dan terbuka.

Katanya, kerajaan juga melaksanakan pemberian subsidi lebih bersasar yang berbeza dengan sebelum ini, apabila golongan kaya turut menikmati pelbagai subsidi termasuk subsidi bil elektrik.

“Kerajaan juga mula menamatkan unsur monopoli sepertimana dwirangkaian 5G dan juga import makanan yang akan menyebabkan harga lebih rendah daripada beberapa tahun dahulu,” katanya.

Selain itu, Anwar berkata perbahasan Laporan Ketua Audit Negara dan Penyata Kewangan Suruhanjaya Hak Asasi Manusia Malaysia (SUHAKAM) di Parlimen adalah antara langkah kerajaan untuk mengekang ketirisan. – BERNAMA


Provokasi atas MUDA, Hasni tak mahu jadi amalan PRU15

CYBERJAYA: Pengerusi BN Johor, Datuk Seri Hasni Mohammad tidak mahu provokasi seperti yang dilakukan ke atas MUDA baru-baru ini jadi budaya politik dalam Pilihan Raya Umum ke-15 (PRU15).

Hasni berkata demikian menerusi kenyataan di Twitternya pada hari ini, ketika mengulas mengenai kejadian di mana sekumpulan pemuda melakukan prokasi sehingga membaling botol dan mercun pada majlis MUDA di Bangunan Yong Sheng Banquet Hall pada malam semalam.

Beliau dalam kenyataan ringkasnya, menyeru agar semua pihak berkempen dan meraih undi rakyat Malaysia secara berhemah.

“Saya percaya rakyat mahukan proses demokrasi dijalankan dengan matang, terutama sekali di Johor. Budaya politik sebegini tidak wajar menjadi amalan pada PRU kali ini.

“Berkempen dan raihlah undi rakyat secara berhemah. Jangan jadikan Johor sebagai sarkas. Kita sepatutnya lebih baik daripada ini,” katanya.

Sementara itu, Timbalan Presiden MUDA, Amira Aisya Abd Aziz pula menyambut baik seruan Hasni itu.

“Semoga PRU kali ini jadi pentas pembentangan idea yang matang dan sihat. Merentasi semua parti, kita katakan tidak kepada politik kotor. Selamat untuk Datuk juga,” kata Amira di Twitternya.

Author

Faridah Amiratul

View all posts

View all posts


Tiada percanggahan, KPM sahkan hampir 30,000 calon tidak duduki SPM 2022

KUALA LUMPUR: Kementerian Pendidikan (KPM) mengesahkan hampir 30,000 calon yang direkodkan tidak menduduki peperiksaan Sijil Pelajaran Malaysia (SPM) 2022 adalah termasuk calon persendirian yang berdaftar untuk mengambil hanya satu atau dua mata pelajaran.

Timbalan Menteri Pendidikan, Lim Hui Ying berkata, mengikut rekod kementerian itu, jumlah tepat sebenarnya adalah sebanyak 29,663 orang daripada jumlah keseluruhan 407,637 calon berdaftar.

Sehubungan itu, katanya tidak timbul soal percanggahan angka dengan jumlah yang disebut Perdana Menteri, Datuk Seri Anwar Ibrahim semasa Program Cakna dan Dialog Malaysia MADANI di Dewan Canselor Tun Abdul Razak Universiti Kebangsaan Malaysia (UKM) baru-baru ini.

“Apa yang dinyatakan bekas Menteri Pendidikan (Datuk Dr Radzi Jidin) bahawa hanya 14,858 atau 3.8 peratus calon tidak hadir peperiksaan itu sebenarnya ialah calon yang berdaftar mengambil enam mata pelajaran termasuk calon persendirian,” katanya pada sesi soal jawab di Dewan Rakyat, hari ini.

Beliau menjawab soalan tambahan Roslan Hashim (PN-Kulim-Bandar Baharu) mengenai percanggahan antara angka keciciran pelajar pada SPM 2022 yang disebut Perdana Menteri dengan data KPM.

Selasa lepas, Anwar mendedahkan seramai 30,000 calon direkodkan tidak menduduki peperiksaan SPM tahun lepas, namun semalam Radzi yang juga Ahli Parlimen Putrajaya mendakwa Perdana Menteri memesongkan fakta sebenar tentang jumlah berkenaan.

Sementara itu, Lim berkata, KPM akan menambah baik sistem pengajaran dan pembelajaran berasaskan teknologi digital bagi memenuhi keperluan sistem pendidikan pada masa depan.

Katanya, guru-guru akan diberi latihan dan bimbingan dalam mendukung pelaksanaan dasar pendidikan semasa termasuk meningkatkan ilmu dan kemahiran dalam aspek pendigitalan pendidikan selain digalakkan untuk membangunkan kompetensi secara kendiri bagi memenuhi keperluan dalam melaksanakan tugas.

“Berdasarkan statistik dalam Sistem Pengurusan Latihan Kementerian Pendidikan Malaysia (SPLKPM) hingga 31 Mei 2023, sebanyak 1,789 latihan berkaitan digital atau ICT telah dilaksanakan,” katanya.

Menurutnya, kerajaan juga turut menyediakan 50,000 komputer riba kepada sekolah dan institusi pendidikan di bawah KPM bagi membantu guru mendidik selaras dengan arus pemodenan teknologi digital.

Mengulas lanjut, Lim berkata, KPM turut melaksanakan program khidmat bantu pengintegrasian teknologi pendidikan kepada guru melalui aktiviti perkongsian video, webinar dan tutorial berkaitan dengan kaedah dan pendekatan penggunaan teknologi digital dalam menyampaikan pengajaran yang berkesan.

“Guru yang terpilih untuk memberi khidmat bantu terdiri daripada mereka yang telah diiktiraf oleh Microsoft, Google dan Apple. Kelompok ini dikenali sebagai Guru Peneraju Generasi Digital,” katanya.

Beliau menjawab soalan asal Datuk Seri Dr Wee Jeck Seng (BN-Tanjung Piai) tentang bantuan yang disalurkan kepada guru untuk menguruskan pembelajaran secara bersemuka dan dalam talian ketika Malaysia masih berada dalam fasa peralihan endemik COVID-19. – BERNAMA


Banteras rasuah: Manifesto mana tarik pengundi?

KUALA LUMPUR: Mendekati hari pengundian Sabtu ini, kempen Pilihan Raya Umum ke-15 (PRU15) semakin hangat dengan pelbagai isu dibangkitkan calon bagi memastikan undi berpihak kepada mereka dan seterusnya memenangi kawasan yang ditandingi.

Tidak hanya isu-isu setempat, kos sara hidup, kesan ekonomi, peluang pekerjaan dan banjir, isu rasuah juga dijadikan fokus utama manifesto yang diketengahkan oleh parti dan calon bertanding.

Barangkali ia berdasarkan hasil kajian lapangan Ilham Centre pada Oktober lepas yang mendapati lapan peratus daripada 1,622 responden memilih keutamaan membersihkan kerajaan daripada budaya rasuah, tujuh peratus responden mahu janji menifesto ditunaikan, sementara satu peratus menginginkan reformasi dilaksanakan ke atas institusi dan urus tadbir kerajaan.

Pakatan Harapan (PH) misalnya, membawa misi memerangi rasuah dengan  janji  menjadikan Malaysia sebuah negara yang dikenali dengan integritinya,  dan bertekad menjadikan Malaysia antara 10 negara paling bersih mengikut Indeks Persepsi Rasuah (CPI), Transparency International menjelang 2030.

Barisan Nasional (BN) pula berjanji akan menghapuskan konflik kepentingan melalui pemisahan jawatan dan fungsi peguam negara serta pendakwa raya, menubuhkan jawatankuasa khas parlimen berkenaan cadangan dan tapisan jawatan utama negara seperti Ketua Pesuruhjaya Suruhanjaya Pencegahan Rasuah Malaysia (SPRM), Pengerusi Suruhanjaya Pilihan Raya (SPR), Gabenor Bank Negara dan menaik taraf Institut Integriti Malaysia (IIM) sebagai suruhanjaya bebas bagi mengukuhkan etika dan integriti awam.

Sementara Perikatan Nasional (PN) berjanji untuk memperkasa Pelan Antirasuah Nasional, mewujudkan mahkamah antirasuah, larangan sumbangan dana politik luar negara, memperteguh kepimpinan dan tadbir urus berintegriti serta membangunkan kerajaan bebas rasuah.

MENIFESTO-INTEGRITI

Mengulas mengenainya, penganalisis politik, Dr G. Manimaran berkata, ini kali pertama beliau melihat parti dan gabungan parti politik yang bertanding dalam pilihan raya di negara ini mengambil pendekatan mengutamakan pembinaan negara berintegriti dan memerangi rasuah secara holistik.

“Saya melihat parti politik mengambil pendirian yang positif dan membina dalam memerangi persepsi mengenai rasuah dan mewujudkan negara bebas rasuah.

“Ini tidak pernah berlaku semasa pilihan raya umum lalu kecuali ketika Pilihan Raya Negeri Melaka dan Johor, masing-masing pada November 2021 dan Mac 2022. Mungkin ini ada kaitan dengan harapan dan kehendak rakyat agar ahli politik bebas amalan rasuah serta ada juga kaitan dengan skandal 1MDB,” katanya kepada Bernama.

Janji memerangi rasuah secara holistik turut dikemukakan oleh calon Bebas.

Malaysia kini berada di tangga ke-62 daripada keseluruhan 180 negara apabila merekodkan kemerosotan kedudukan dalam CPI 2021 dua tahun berturut-turut, jatuh lima anak tangga, berdasarkan penilaian Transparency International (TI).

Pada 2019, negara berada di tangga ke-51, namun merosot enam anak tangga kepada 57 pada tahun berikutnya.

Kerana itu, Manimaran berpandangan parti politik tiada pilihan selain memperkenalkan dasar yang mementingkan amalan berintegriti, telus dan tidak terlibat dalam jenayah rasuah.

“Kehendak dan cita rasa pengundi sudah berubah… jadi bagi memenuhi kehendak dan hasrat rakyat yang inginkan pemimpin berwibawa dan berintegriti, parti-parti politik wajar mengambil langkah drastik ini,” katanya.

CALON  BEBAS RASUAH

Bagi Prof Dr Mohd Azizuddin Mohd Sani, isu rasuah mendapat perhatian dalam kalangan pengundi bandar khususnya golongan M40 dan B40 yang melihat isu rasuah negara perlu ditangani secara serius oleh kerajaan yang akan mentadbir negara untuk tempoh lima tahun akan datang.

Ini berikutan kajian yang dilakukan oleh beliau sebelum ini mendapati antara punca utama berlakunya  kelemahan ekonomi negara adalah salah tadbir urus dan amalan rasuah dalam negara.

“Mereka yang menetap di bandar paling terkesan oleh ekonomi  yang tidak memberangsangkan  akibat daripada rasuah dan salah tadbir urus yang memberi kesan kepada kos hidup, isu peluang pekerjaan dan isu-isu yang dekat dengan mereka.

“Kerana itu, kempen PH yang banyak memainkan isu rasuah dan integriti dilihat mudah diterima pengundi terutama di kawasan bandar berbanding  di luar bandar yang memberi  fokus kepada  isu agama dan kepentingan kaum,” katanya.

Sementara Prof Dr Ahmad Martadha Mohamed pula melihat kebanyakan parti politik memberi tumpuan kepada  agenda menangani isu rasuah kerana mereka sedar kegagalan menguruskan sumber negara dengan baik berisiko menjeremuskan negara ke dalam kemuflisan.

Ini yang berlaku di beberapa negara seperti Greece, Sri Lanka, Nigeria, Afrika, Venezuela serta rantau Timur Tengah seperti Libya dan Iraq yang diisytiharkan bankrap akibat rasuah berikutan penyelewengan dan salah tadbir urus.

Negara jiran seperti Indonesia turut berhadapan  masalah rasuah serius, namun komitmen Presidennya Joko Widodo dalam membanteras rasuah telah membawa pembaharuan apabila hasil bumi negara itu dapat diurus dengan baik,  sekali gus memberi manfaat kepada rakyatnya yang berjumlah lebih 200 juta orang.

“Walaupun CPI negara  menurun (merosot) tetapi kes rasuah negara tidaklah endemik sepertimana negara luar. Ini bermakna, usaha yang dilakukan kerajaan berhasil namun rakyat melihat ia masih lagi ada kekurangan dan perlu ditambah baik kerana tidak mahu negara rosak sepertimana berlakunya di Sri Lanka,” katanya.

Menurut Ketua Kluster Tadbir Urus dan Integriti, Majlis Profesor Universiti Utara Malaysia itu, bagi mencerminkan integriti, sebaiknya pada pilihan raya akan datang semua calon bertanding disyaratkan mengisytiharkan harta masing-masing.

“Walaupun hanya PH sahaja yang menggalakkan calon mengisytiharkan harta, itu bukan syarat utama namun ia boleh diwajibkan pada masa akan datang bagi memastikan calon benar-benar bersih.

“Mengambil contoh Amerika Syarikat,  kesemua calon bertanding wajib mengisytiharkan harta sebagai langkah pertama  dalam memastikan calon bebas rasuah,” katanya.

SARING SENDIRI

Pandangan senada turut disuarakan Ketua Pasukan Rasuah Busters, Datuk Hussamuddin Yaacub  yang melihat PRU kali ini merupakan peluang keemasan rakyat  membina semula negara dengan menetapkan kriteria tinggi pada bakal pemimpin.

“Ini perlu bagi memastikan bakal pemimpin  boleh menguruskan negara  dengan baik kerana kesilapan memilih boleh memberi kesan amat teruk kepada negara,” katanya.

Menurut beliau, pengisytiharan harta bukan sahaja mencerminkan ketelusan bakal pemimpin tetapi juga boleh mengelakkanya daripada difitnah.

Pada masa sama, beliau menggalakkan pengundi menyaring sendiri calon yang bertanding di kawasan mereka bagi menilai kredibiliti calon.

“Kalau nak tunggu SPRM, polis, saring semua payah, jadi pengundi boleh menyemak sendiri dalam Internet jika mereka mahu menilai kredibiliti dan integriti seseorang calon.

“Sekurang-kurangnya pengundi boleh menilai integriti dan kekuatan seseorang calon berdasarkan pemilikan harta,” katanya. – BERNAMA


Wujud sabotaj blackout ketika pemilihan di Puchong?

PUCHONG: UMNO Puchong menuntut pemilihan jawatan kuasa UMNO di daerah itu diadakan semula berikutan dibimbangi wujud unsur sabotaj kerana kejadian ‘blackout’ ketika pengiraan undi.

Tuntutan itu dikemukakan oleh beberapa ahli UMNO Puchong yang mahu proses pemilihan dilakukan lebih telus dan adil.

Wakilnya, Khalid Lambak berkata, kejadian ‘blackout’ berlaku pada 18 Mac iaitu Sabtu lalu pada jam 1.37 petang dan ia pulih dalam dua minit kemudian.

“Kami berasa ragu, proses undi berlaku blackout, kami merasakan ia konspirasi, untuk sabotaj hari pemilihan terbabit.

“Saya diberi amanah untuk awasi proses kira undi pada hari berkenaan.

“Peringkat awal proses berjalan lancar, dalam setengah jam sebelum kira undi, ia tiba-tiba blackout masing-masing panik dan saya tidak nampak apa berlaku, ” katanya pada sidang media.

Khalid adalah wakil calon Ketua Bahagian UMNO Puchong iaitu Azmir Yuzaimi Mohd Yunos yang juga pesaing terdekat penyandang Datuk Satim Diman dan  Kamsani Kamaruddin.

Satim berjaya mempertahan kedudukannya sebagai penyandang Ketua Bahagian dengan jumlah undi 152, Azmir pula 110 undi, Kamsani 62 undi dan terdapat lapan undi rosak.

Dalam pada itu, calon Naib Ketua Bahagian UMNO Puchong, Azmi Jaafar berkata, satu laporan polis dibuat di Balai Polis Bukit Jalil pada 19 Mac atau Ahad lalu.

Beliau mendakwa, blackout adalah taktik lama yang diulang kembali, yang ada perancangan rapi di sebaliknya.

“Kita tak tahu apa yang berlaku ketika itu, selepas kita fikir, proses kejadian berlaku, macam-macam boleh berlaku.

“Saya juga dimaklumkan semua petugas bawa masuk telefon bimbit pada hari kejadian sedangkan sudah termaktub dalam peraturan tidak boleh.

“Kenapa dalam situasi kritikal boleh blackout? Bagi saya ia ada unsur yang tidak sihat jika tiada tindakan diambil, ia akan jadi budaya untuk capai matlmat diluar jangkaan,” katanya.

Isu ini akan dibawa ke Majlis Tertinggi bagi siasatan lanjut diadakan.

Author

Tun Puteh Wanti

View all posts

View all posts


Lagi kes rogol, bapa mengaku bersalah perkosa anak bawah umur

CYBERJAYA: Kes rogol dilihat semakin menjadi-jadi di negara ini.

Terbaharu, seorang pengawal keselamatan dihadapkan ke Mahkamah Sesyen di Kuantan, Pahang hari ini, atas tuduhan merogol anak perempuan kandung yang masih di bawah umur, April lalu.

Tertuduh berusia 39 tahun mengaku salah atas pertuduhan itu, lapor Sinar Harian.

Berdasarkan kertas pertuduhan dikemukakan Timbalan Pendakwa Raya, Fathin Nadhirah Kasim, tertuduh didakwa melakukan perbuatan itu ke atas anak perempuannya berusia 14 tahun empat bulan di ruang tamu sebuah rumah di sini kira-kira jam 4.30 petang, 25 April lalu.

Bagi kesalahan sumbang mahram itu, tertuduh didakwa di bawah Seksyen 376(3) Kanun Keseksaan yang memperuntukkan hukuman penjara tidak kurang lapan tahun dan tidak lebih 30 tahun serta tidak kurang 10 sebatan.
Tertuduh yang tidak diwakili peguam faham sebab dan akibat pengakuan bersalahnya itu.

Hakim Datuk Ahmad Zamzani Mohd Zain menetapkan 13 September depan untuk sebutan fakta dan hukuman bagi kes tersebut.

Sebelum itu, Fathin Nadhirah tidak menawarkan jaminan atas alasan tertuduh merupakan bapa kandung kepada mangsa.

Author

Diyana Rahip

View all posts

View all posts


Kerajaan suntik pinjaman RM152.6 juta untuk siapkan OPV1 – PM Anwar

PUTRAJAYA: Kerajaan menyuntik pinjaman berjumlah RM152.6 juta untuk memastikan projek Kapal Peronda Luar Pesisir pertama (OPV1) milik Agensi Penguatkuasaan Maritim Malaysia (APMM) disiapkan tahun ini, kata Perdana Menteri, Datuk Seri Anwar Ibrahim.

Beliau berkata, projek OPV itu kini diambil alih Kementerian Kewangan daripada syarikat Tabung Haji iaitu Destini Sdn Bhd selepas ia dikesan menghadapi masalah besar.

“Kita terpaksa berikan satu lagi bentuk suntikan pinjaman untuk projek ini siap dan RM152.6 juta pinjaman terpaksa disediakan.

“Dari tinjauan kita projek ini boleh disiapkan iaitu OPV pertama dalam tahun ini,” katanya pada sidang media selepas mempengerusikan mesyuarat Kabinet di sini hari ini.

Jawatankuasa Kira-Kira Wang Negara (PAC) sebelum ini telah memanggil Kementerian Dalam Negeri (KDN) dan APMM bagi menuntut penjelasan mengenai kelewatan perolehan OPV. APMM dalam kenyataan pada 13 September 2022 berkata, tiga OPV yang sepatutnya diterima agensi itu pada 2020 masih dalam pembinaan.

Ketua Pengarah Maritim Malaysia, Laksamana Maritim Datuk Mohd Zubil Mat Som dalam kenyataan sama berkata, kapal OPV itu sedang dibina oleh syarikat tempatan iaitu THHE Destini Sdn Bhd yang terletak di Pulau Indah, Selangor.

Anwar berkata, masalah berkaitan  projek-projek yang melibatkan pasukan keselamatan di KDN dan Kementerian Pertahanan akan cuba diselesaikan.

“Perkara perolehan sama ada KDN dan Kementerian Pertahanan yang sangat penting untuk keselamatan tidak diambil kesempatan, hingga menyebabkan kerugian disebabkan pelaksanaan lemah.

“Tindakan pertama mesti selamatkan dan disiapkan mengikut jadual, dan keduanya tidak lepaskan sesiapa yang salah guna kuasa, kaut kekayaan, tanpa siasatan,” katanya. – BERNAMA


Ikon RR Empire bantu rakyat jana pendapatan tanpa modal

KUALA LUMPUR: Jenama fesyen terkenal Rizman Ruzaini memperkenalkan program perniagaan tudung dan beg tangan di bawah label Ikon RR Empire.

Inisiatif itu dibuat sebagai salah satu usaha untuk membantu orang ramai menjana pendapatan tanpa perlu mengeluarkan sebarang modal.

Pereka RR, Wan Ruzaini Wan Jamil berkata, orang ramai yang menyertai akan mendapat komisen daripada hasil jualan dan tidak perlu mengeluarkan modal kerana semuanya akan diuruskan oleh pihak pengurusan.

“Mereka hanya perlu guna tudung dan beg tangan jenama RR Empire serta promosi dan bantu pembeli untuk membuat pembelian melalui media sosial atau platform perniagaan lain.

“Ejen yang kami panggil Ikon RR Empire ini turut akan mendapat banyak keistimewaan seperti kelas dandanan, solekan dan tutorial cara berhijab sebagai membantu mereka memasarkan produk.

“Dalam erti kata mudah, mereka hanya perlu ‘pose cantik’ sahaja di rumah, tidak perlu pegang produk pun. Malah setiap bulan, kami juga akan mengadakan kelas grooming selain bantuan dari pelbagai sudut lain,” katanya dalam satu kenyataan.

RR Empire turut memperkenalkan pelakon dan pengacara, Mira Filzah selaku muse produk tudung terbaharu mereka, Riverra Scarves yang didatangkan dengan 20 pilihan warna.

Dalam pada itu, RR mensasarkan pembukaan 10 kiosk kekal pada tahun 2023.

Tahun depan juga RR bakal melebarkan sayap mereka ke pasaran Arab Saudi.

Pereka RR, Rizman Nordin berkata, peluang ini bermula dengan usaha dari seorang pelanggan Arab Saudi.

“Pada mulanya, beliau (pelanggan) memanggil kami datang ke hotel tempat dia menginap dan di situ juga kami ambil ukuran dan selepas baju disiapkan, mereka berpuas hati dan suka dengan rekaan kami.

“Dan daripada networking ini, ahli perniagaan tersebut mencadangkan kepada kami untuk lebarkan sayap ke pasaran di Arab Saudi pula. InsyaAllah kalau tiada apa-apa halangan, jenama Rizman Ruzaini akan ke sana pada tahun hadapan,” katanya.

Author

Tun Puteh Wanti

View all posts

View all posts


Jakel Shah Alam terbakar 80 peratus

SHAH ALAM: Sebuah gedung jual beli tekstil terkemuka Jakel cawangan Shah Alam di Seksyen 7, di sini hampir musnah dalam kejadian kebakaran awal pagi tadi.

Pengarah Jabatan Bomba dan Penyelamat Malaysia (JBPM) Selangor, Datuk Norazam Khamis berkata, kebakaran berkenaan telah memusnahkan bahagian dalam bangunan lot kedai tiga tingkat itu, namun tiada mangsa terlibat.

Norazam berkata, pihaknya terdahulu menerima panggilan kecemasan mengenai kejadian berkenaan pada 7.08 pagi tadi.

“Susulan itu sepasukan pegawai dan anggota serta aset dari Balai Bomba dan Penyelamat (BBP) Shah Alam, BBP Kota Anggerik, BBP Subang, BBP Kota Raja, BBP Damansara, BBP Sungai Pinang dan BBP Puchong digegaskan ke lokasi kejadian.

“Sebaik tiba di lokasi, didapati kebakaran membabitkan satu lot kedai tiga tingkat yang sedang terbakar 80 peratus. Api berjaya dikawal dalam tempoh satu jam,” katanya dalam kenyataan hari ini.

Norazam berkata pasukannya kini dalam proses melakukan pemadaman bara-bara api pada timbunan kain dan jelasnya punca kejadian masih dalam siasatan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Peka cuaca, lokasi percutian elak tragedi semasa bercuti – PMPM

CYBERJAYA: Sempena musim cuti sekolah, Pertubuhan Mesra Pengguna Malaysia (PMPM) menasihatkan rakyat Malaysia agar lebih berhati-hati dan peka memilih lokasi percutian.

Timbalan Presiden PMPM, Azlin Othman berkata kepada MEDIA VARIASI, ini adalah bagi mengelakkan sebarang tragedi yang berlaku semasa percutian.

Menurutnya, faktor cuaca juga adalah penting untuk diambil peduli ketika memilih lokasi percutian.

“Pesanan saya kepada rakyat Malaysia supaya peka kepada keadaan semasa cuaca supaya memilih lokasi percutian yang selamat dan tidak berisiko bagi mengelakkan sebarang tragedi yang berlaku semasa percutian,” katanya ketika dihubungi pada Sabtu.

Azlin dalam kenyataan sama turut berkongsikan tips memilih lokasi percutian yang selamat.

“Elakkan tempat percutian di sekitar lereng bukit, kawasan curam dan di dalam kawasan perhutanan terutama ketika musim hujan.

“Ini kerana sebarang kejadian yang tidak diingini mungkin berlaku seperti tanah runtuh tepian lereng dan juga faktor jalan licin ketika hujan dan terperangkap dalam kawasan hutan.

“Faktor lain seperti ombak besar juga harus dielakkan memilih percutian di kawasan tepian pantai,” jelasnya.

Author

Faridah Amiratul

View all posts

View all posts


Komunikasi, ketrampilan kunci kejayaan usahawan

KUALA LUMPUR: Keberkesanan komunikasi yang baik serta ketrampilan diri menjadi kunci kepada kejayaan usahawan dalam mengetengahkan produk, jenama atau servis mereka.

Ini menyebabkan masih banyak produk, jenama atau servis kurang dikenali walaupun ia amat baik dan berpotensi untuk berkembang lebih luas.

Pengerusi Persatuan Penjaja & Peniaga Kecil Melayu Cawangan (PPPKM) Gombak Selangor, Fatimah Hamid, berkata pihaknya sentiasa berusaha membantu memperkasakan produk dan khidmat perniagaan ahli melalui pelbagai platform bantuan termasuk kursus dan dana.

Bagaimanapun, katanya, beliau melihat usahawan kecil masih perlu mengasah kemahiran interaksi dan ketrampilan kerana menyifatkan ia adalah kunci produk atau khidmat perniagaan didekati lebih rapat.

“Kursus komunikasi dan ketrampilan ini sangat penting untuk usahawan terutama ahli PPPKM  supaya mereka boleh melihat strategi dan tips baharu yang perlu diperkasa dalam perniagaan masing-masing.

“Untuk jadi usahawan atau peniaga, perlu ada keyakinan diri, mempromosi produk, khidmat dan hari ini kita ajak usahawan kita ke hadapan untuk bercakap, sambil mempromosi produk melalui pasaran media sosial.

“Sekarang ini, kita juga lihat promosi barangan melalui media sosial sangat untung dan penting, jadi ahli perlu ambil kesempatan ini untuk memperkasa kemahiran diri,” katanya kepada MEDIA VARIASI.

Beliau berkata demikian pada program Kursus Keusahawan Majlis Pembangunan Usahawan & Koperasi Parlimen (MPUKP) Gombak anjuran PPPKM Gombak yang dihadiri kira-kira 40 ahli persatuan di Bangunan SME Corp, Platinum Sentral, di Kuala Lumpur Sentral, di sini.

Justeru, beliau meletakkan harapan kepada 300 ahli PPPKM untuk terus bertambah yakin dan berketrampilan lebih baik, di samping memfokuskan promosi produk dan khidmat sekali gus melonjakkan perniagaan ke peringkat global.

Turut hadir, Eksekutif Kanan SME Corp, Zulkarnean Zainol Abidin dan Setiausaha MPUKP Gombak, Rashiddin Ahmad mewakili Pengerusinya, Datuk Wira Megat Zulkarnain Omardin.

Sementara itu, Zulkarnean sebagai pengendali majlis turut berkongsi tips dan bimbingan membabitkan aspek komunikasi, keyakinan, ketrampilan diri dalam menjual produk dan khidmat perniagaan usahawan.

“Justeru melalui program ini juga, SME Corp mahu melahirkan lebih ramai usahawan keluar daripada definisi peniaga kecil.

“Kita mahu mereka menambahbaik perniagaan kepada industri sederhana kemudian lebih besar dan berkembang maju ke peringkat antarabangsa,” katanya.

Author

Fhatihah Zakinan

View all posts

View all posts


Zahid dedah 10 MP jadi ‘broker’ PN

KUALA LUMPUR: Senarai 10 Ahli Parlimen Barisan Nasional (BN) termasuk daripada UMNO yang menandatangani surat akuan bersumpah (SD) menyokong pelantikan Tan Sri Muhyiddin Yassin sebagai Perdana Menteri selepas Pilihan Raya Umum ke-15 (PRU15) telah didedahkan Presiden UMNO semalam.

Pendedahan itu dibuat Pengerusi BN yang juga Timbalan Perdana Menteri, Datuk Seri Dr Ahmad Zahid Hamidi pada taklimat khas yang diadakan secara tertutup sempena Persidangan Agung UMNO 2022 (PAU 2022) di Pusat Dagangan Dunia (WTC) Kuala Lumpur.

Sumber pemimpin parti itu ketika ditemui memaklumkan, Zahid memperincikan kawasan diwakili ahli Parlimen berkenaan tanpa menyebut nama mereka, dengan empat daripadanya dari Johor.

“Ahli Parlimen ini adalah mereka yang menyokong Muhyiddin ketika kemelut pembentukan kerajaan tercetus selepas PRU15 lalu.

“Nama Ahli Parlimen BN yang dirujuk Ahmad Zahid itu pula bukan sepenuhnya daripada UMNO, sebaliknya sebahagian mereka mewakili parti komponen BN lain.

“Mereka diminta untuk membatalkan SD ditandatangani (untuk menyokong Muhyiddin) dan semuanya akur dengan arahan itu kerana parti tidak membuat sebarang keputusan untuk menyokong sama ada PN (Perikatan Nasional) atau PH (Pakatan Harapan) ketika itu,” katanya.

Melalui taklimat sama juga, katanya, Zahid mendedahkan cubaan pihak tertentu yang mahu mendesaknya supaya berundur daripada Pengerusi BN, namun gerakan itu berjaya dihalang.

Sementara itu, sumber menyatakan, Zahid menjelaskan wujud cadangan untuk UMNO menyertai blok pembangkang selepas PRU15, namun pertimbangan itu sukar dipersetujui memandangkan UMNO perlu memilih antara PN atau PH.

“Presiden (Zahid) jelaskan, keputusan menyertai Kerajaan Perpaduan bukan dibuat olehnya, sebaliknya dipersetujui oleh pemimpin utama BN ketika mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

“Syarat ditetapkan UMNO ketika mengadakan rundingan dengan PH adalah kerajaan yang dibentuk adalah Kerajaan Perpaduan bukannya kerajaan PH, sebelum ia dipersetujui pemimpin PH,” katanya.

Sementara itu, Ahli Majlis Kerja Tertinggi (MKT) UMNO, Datuk Seri Johari Abdul Ghani ketika ditemui selepas sesi khas itu memaklumkan, kunci utama taklimat disampaikan Zahid semalam adalah menekankan supaya tiada pengkhianatan dalam perjuangan parti.

“Salah satu perkara yang Presiden (Zahid) tekankan bahawa dia tidak mahu dalam UMNO berlaku pengkhianatan dalam parti.

“Maknanya waktu bila kita pergi pertandingan (pilihan raya), (ahli) parti yang datang daripada UMNO juga menyokong parti lain… itu maksud dia, jangan ada pengkhianatan dalam perjuangan parti UMNO,” katanya.

Taklimat bermula 3 petang itu berlangsung dua jam dengan dihadiri kira-kira 3,000 perwakilan UMNO dari seluruh negara.

Dalam pada itu, Pengerusi BN dan UMNO Terengganu, Datuk Seri Dr Ahmad Said berkata, UMNO percaya demi masa depan parti, penyatuan bersama PH serta pembersihan parti perlu dilakukan daripada mereka yang mensabotaj UMNO dan BN dalam PRU15 lalu atas pelbagai alasan.

“Melalui penyatuan (dalam Kerajaan Perpaduan) dan pembersihan, selain hala tuju baharu parti, ia boleh mengukuhkan kembali UMNO dan BN untuk bersaing dalam PRU akan datang,” katanya.

Author

Tun Puteh Wanti

View all posts

View all posts


Kanak-kanak 12 tahun maut terkena renjatan elektrik

GUA MUSANG: Seorang kanak-kanak perempuan berusia 12 tahun maut dipercayai terkena renjatan elektrik ketika menggunakan telefon bimbit di rumahnya di Kampung Baru Sungai Raya Luar, Lojing, dekat sini semalam.

Ketua Polis Daerah Gua Musang Supt Sik Choon Foo berkata ketika kejadian kira-kira 4.50 petang itu, kawasan tersebut sedang berlaku ribut petir.

Beliau berkata kejadian itu dilaporkan oleh bapa mangsa M Nor Zawawi Awang selepas dimaklumkan oleh isterinya bahawa anaknya Nur Asyqin Qistina telah pengsan di tempat tidur.

“Apabila selesai solat asar di surau di hadapan rumah, pengadu mendengar bunyi petir, pengadu pulang ke rumah dan telah dimaklumkan bahawa tiada elektrik. Pengadu telah menghubungi pembaiki solar inverter yang memaklumkan bahawa inverter solar rumah pengadu telah rosak akibat daripada panahan petir.

“Lebih kurang 15 minit kemudian isteri pengadu telah memaklumkan bahawa Nur Asyqin Qistina telah pengsan di tempat tidur. Pengadu kemudian telah pergi ke tempat tidur anaknya dan didapati anaknya telah pengsan dan di tangan kanan anaknya terdapat telefon bimbit dan ada pengecas telefon bimbit berdekatan anaknya selain terdapat kesan lecur di tangan kanan dan terbakar pada tilam,” katanya dalam kenyataan hari ini.

Sik berkata bapa mangsa kemudian telah membawa anaknya ke Klinik Kesihatan Kuala Betis dan disahkan meninggal dunia.

“Hasil siasatan di tempat kejadian didapati tiada terdapat keterangan yang boleh mengaitkan sebab kematian si mati adalah disebabkan perlakuan jenayah dan dipercayai kesan renjatan elektrik daripada kejadian panahan petir terhadap inverter solar rumah pengadu.

“Mayat telah dibawa ke Hospital Gua Musang 8 malam tadi untuk tindakan selanjutnya,” katanya. – BERNAMA


Kes pinda laporan audit 1MDB: Keputusan Najib, Arul Kanda bebas atau bela diri 30 Jan

KUALA LUMPUR: Keputusan sama ada bekas Perdana Menteri, Datuk Seri Najb Tun Razak dan bekas Ketua Pegawai Eksekutif 1Malaysia Development Berhad (1MDB), Arul Kanda Kandasamy dipanggil untuk membela diri atau dibebaskan daripada pertuduhan meminda laporan audit 1MDB akan diketahui 30 Januari.

Hakim Mahkamah Tinggi Mohamed Zaini Mazlan menetapkan tarikh itu selepas mendengar hujah kedua-dua pihak di akhir kes pendakwaan.

Pihak pendakwaan menutup kesnya pada 7 September selepas mengemukakan 16 saksi termasuk bekas Ketua Setiausaha Negara, Allahyarham Tan Sri Dr Ali Hamsa; bekas Ketua Audit Negara, Tan Sri Ambrin Buang dan Tan Sri Dr Madinah Mohamad, bekas Pengerusi 1MDB Tan Sri Mohd Bakke Salleh dan bekas Pengarah Audit Jabatan Audit Negara (NAD) Saadatul Nafisah Bashir Ahmad.

Pasukan pendakwaan diketuai Timbalan Pendakwa Raya Kanan, Datuk Seri Gopal Sri Ram manakala peguam Tan Sri Muhammad Shafee Abdullah mewakili Najib dan Datuk N. Sivananthan bagi pihak Arul Kanda.

Pada 24 Jun, mahkamah membenarkan permohonan pihak pendakwaan supaya Arul Kanda memberi keterangan terhadap Najib dalam perbicaraan itu mengikut Seksyen 63(1) Akta Suruhanjaya Pencegahan Rasuah Malaysia (SPRM).

Di bawah Seksyen 63(3) Akta SPRM, mana-mana saksi yang dikehendaki memberikan keterangan di bawah subseksyen 1, berhak menerima perakuan indemniti di bawah meterai mahkamah, dan perakuan tersebut hendaklah menjadi penghalang kepada semua prosiding undang-undang mengenai perkara tersebut.

Najib, 69, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada PAC bagi mengelakkan sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Februari 2016.

Mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan. – BERNAMA


Liga Super: ‘Casual’ Penang, Kedah FC bikin kecoh di luar stadium

GEORGE TOWN: Tular kejadian pergaduhan dipercayai membabitkan sekumpulan penyokong Kedah FC dan ‘casual’ Penang selepas berakhirnya perlawanan ke-20 Liga Super di Stadium Bandaraya, malam tadi.

Insiden pergaduhan yang dirakam orang awam itu berlaku di luar pekarangan stadium sejurus perlawanan tamat, kira-kira pukul 11 malam.

Satu video yang berdurasi satu minit 42 saat itu memaparkan provokasi di antara kedua-dua kumpulan penyokong sebelum berakhir dengan pergaduhan.

Terdahulu, pada perlawanan malam tadi, Kedah FC berjaya menjinakkan Penang FC 2-1 dalam aksi ‘derby’ utara yang berlangsung penuh hangat.

Difahamkan, insiden tercetus rentetan keputusan pengadil membatalkan gol kedua yang diledakkan kapten tuan rumah, Rafael Vitor pada minit ke-66 gara-gara berlaku kekasaran dalam kotak penalti.

Keputusan pengadil terbabit dikatakan turut mencetuskan ketegangan penyokong kedua-dua pasukan selain menyaksikan pemain pertahanan tuan rumah, Muhammad Adib Abdul Ra’op dibuang padang pada minit ke-76 selepas menerima layangan kad kuning yang kedua.

Pada 1 April lalu, Kosmo! Online melaporkan insiden pergaduhan yang tular di media sosial dipercayai membabitkan sekumpulan penyokong Perak FC dan ‘casual’ Penang selepas berakhir perlawanan keenam Liga Super di Stadium Bandaraya.

Dalam kejadian itu, polis berjaya membuat tangkapan ke atas tiga lelaki tempatan yang dipercayai terlibat dalam pergaduhan tersebut. – Kosmo!

Author

Media Variasi

View all posts

View all posts


Rafizi pembohong, tegas Abdul Latiff

KUALA LUMPUR: Menteri di Jabatan Perdana Menteri (Tugas-Tugas Khas), Datuk Dr Abdul Latiff Ahmad menegaskan Timbalan Presiden PKR, Rafizi Ramli seorang pembohong yang memfitnahnya.

Abdul Latiff memberitahu Rafizi memfitnah dan mentohmah diri dan keluarganya hanya semata-mata untuk kepentingan politik.

“Susulan laporan polis yang dibuat terhadap saudara Rafizi oleh Pegawai Tugas-Tugas Khas saya pada 30 Ogos 2022, saya telah didatangi oleh pegawai polis pagi tadi untuk diambil keterangan.

“Saya tegaskan bahawa saudara Rafizi adalah seorang pembohong dan ini adalah satu perbuatan keji yang dikutuk oleh al-Quran.

“Dan fitnah itu lebih kejam daripada pembunuhan,” katanya menerusi satu kenyataan di sini.

Tambahnya, beliau ingin menegaskan bahawa sebagai anggota Kabinet akan terus memberi kerjasama penuh kepada pihak berkuasa.

Polis dilaporkan akan memanggil Rafizi untuk dirakam keterangan susulan laporan polis dibuat terhadapnya berkaitan dakwaannya mengenai projek kapal tempur pesisir (LCS) membabitkan Abdul Latiff.

Ketua Polis Daerah Sentul, Asisten Komisioner Beh Eng Lai, berkata polis menerima laporan polis dibuat pegawai khas menteri berkenaan pada jam 9.28 malam semalam.

Author

Tun Puteh Wanti

View all posts

View all posts


Emilia dedah Penjara Kajang hanya beri tiga kole air sahaja sehari

KUALA LUMPUR : Dakwaan sesetengah pihak bahawa mantan Perdana Menteri, Datuk Seri Najib Razak mendapat layanan istimewa di Penjara Kajang adalah tidak tepat.

Jabatan Penjara turut menafikan kenyataan itu malah memberitahu Najib diberi layanan sama seperti banduan lain.

Maksudnya sama dengan apa dilalui bekas isteri jutawan SM Faisal SM Nasimuddin iaitu Emilia Hanafi.

Emilia mendedahkan pengalamannya ketika dipenjarakan pada 27 Jun lalu di bawah kesalahan Syariah kerana menukar ganti tarikh lawatan anak dan bekas suaminya.

“Di Penjara Kajang, setiap banduan baru masuk hanya terima tiga kole air minuman sehari, kole ini sebesar gelas teh tarik biasa.

“Kopi O cair dan tawar seperti tiada gula langsung yang diberi waktu pagi sahaja, bersama roti kosong.

“Hanya tiga koleh sehari, jika mahu tambah kena minum cepat-cepat dan terus keluarkan kole menerusi sel. Ada banduan yang mudah jatuh sakit, bibir kering menggelupas kerana kurang air.

“Saya tidak dapat berus gigi kerana tiada stok, sabun buku dipotong amat kecil, kitab Quran dinafikan ketika saya berada di pusat transit di Maktab Kajang,” katanya kepada MEDIA VARIASI.

Tambahnya, banduan yang sudah lama menetap lebih bernasib baik kerana mereka boleh beli bekas air, sabun, berus gigi, makanan, minuman peket 3 dalam 1 dan lain-lain daripada Koperasi Penjara (Kopen).

“Memang berbeza banduan lama kerana mereka sudah ada kelengkapan sendiri jadi dengan bekas air mereka boleh ambil air tambahan.

“Jika ada penghuni yang membuat salah seperti buka baju kerana terlalu keadaan panas, semua penghuni akan dihukum contoh tiada pemberian air lebih atau makan lambat sikit beri.

“Keadaan terlalu panas kerana tiada kipas angin seperti berada dalam rumah yang tiada elektrik.

“Tingkap pun tidak boleh buka luas kerana ada dawai berduri di tingkap,” katanya.

Author

Tun Puteh Wanti

View all posts

View all posts


Elak muat turun aplikasi ‘Pink WhatsApp’ – MCMC

Dalam satu kenyataan hari ini, MCMC memaklumkan aplikasi itu diiklankan secara palsu untuk menawarkan ciri-ciri keselamatan dan privasi yang lebih baik, halaman muka boleh ditempah mengikut keinginan dan mempunyai keupayaan untuk menghantar fail yang lebih besar berbanding aplikasi WhatsApp yang popular.

Walau bagaimanapun, selepas dimuat turun, aplikasi berkenaan boleh mengakses pelbagai item di dalam telefon pintar pengguna seperti foto, mesej SMS dan senarai kenalan, yang menimbulkan risiko keselamatan yang serius.

“Pengguna mungkin menerima mesej dan pautan yang kelihatan seperti daripada WhatsApp yang menjemput mereka untuk mencuba aplikasi baharu itu,” menurut MCMC sambil menasihatkan orang ramai supaya tidak memuat turun aplikasi itu dan segera memadamnya jika ia sudah ada pada peranti mudah alih mereka.

Semua pengguna dinasihatkan supaya sentiasa berwaspada dan melaporkan sebarang aktiviti mencurigakan berkaitan “Pink WhatsApp” kepada portal Aduan MCMC di https://aduan.mcmc.gov.my/#/public/main atau talian hotline Aduan di 1800-188-030.

MCMC juga mengesyorkan agar orang ramai hanya memuat turun aplikasi mudah alih daripada aplikasi rasmi seperti Apple App Store, Google Play Store dan Galeri Apl Huawei. – BERNAMA


Jualan makanan halal negara dijangka capai RM50 bilion tahun ini – Mohd Na’im

NILAI: Sektor makanan halal dalam negara dilihat terus berkembang dengan jualan makanan halal di Malaysia dijangka mencecah RM50 bilion pada tahun ini sekali gus berupaya menjadi pusat industri halal global.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, untuk tujuan itu pelbagai inisiatif dilancarkan kerajaan bertujuan mempertingkatkan kualiti produk halal dan menarik lebih banyak pelaburan asing ke Malaysia.

“Ini termasuk penganjuran Karnival Mega Fatwa dan Halal Peringkat Kebangsaan seperti ini yang bertepatan dengan semangat yang ingin dibawa iaitu semua pihak berkepentingan bergabung tenaga, usaha dan idea mengangkat agenda kesedaran halal negara kepada masyarakat.

“Kita juga melaksanakan dan memperkasa pelbagai program pendigitalan melalui aplikasi sistem MyeHALAL yang membantu usahawan dalam menjimatkan masa dan menyenangkan proses memohon persijilan Halal Malaysia,” katanya.

Beliau berkata demikian kepada pemberita selepas merasmikan Majlis Penutupan Karnival Mega Fatwa dan Halal Peringkat Kebangsaan 2023 serta melancarkan Sahabat Halal IPT di Universiti Sains Islam Malaysia di sini, hari ini.

Mohd Na’im berkata, Jabatan Kemajuan Islam Malaysia (JAKIM) juga membangunkan dua aplikasi halal Malaysia iaitu SmartHalal dan Verify Halal yang menjadi rujukan pengguna dan industri bagi memperoleh info berkaitan pensijilan halal negara.

Dalam pada itu, beliau berkata Sahabat Halal IPT akan bertindak sebagai jurucakap kepada JAKIM dan jabatan agama negeri-negeri bagi memberikan penjelasan dan ilmu tepat berkaitan isu dan pengurusan halal dalam negara khususnya kepada komuniti pelajar.

“Dalam konteks ini kita nak sampaikan dakwah dengan pelbagai cara terutama melalui media sosial, anak-anak muda mereka pakar teknologi, jadi saya harapkan dengan ilmu tentang pengurusan halal itu dapat dioptimumkan contohnya melalui penggunaan tik tok yang lebih rapat dengan mereka.

“USIM sebagai perintis dan harap banyak lagi institusi pengajian tinggi termasuk swasta akan sertai. Kita membangunkan satu model yang seragam…Kita harapkan USIM menjadi pusat penyelarasan dan membangunkan modul untuk latih Sahabat Halal IPT,” katanya menambah seramai 39 mahasiswa USIM menjadi Sahabat Halal IPT setakat ini.

Dalam perkembangan lain, beliau berkata Jawatankuasa Muzakarah Majlis Kebangsaan Bagi Hal Ehwal Agama Islam (MKI) dan JAKIM  dalam masa terdekat akan memperhalusi isu berkaitan waris perlu membayar cukai Lembaga Hasil Dalam Negeri (LHDN) yang ditinggalkan si mati.

“Sebelum perkara ini dibawa Jawatankuasa ke MKI, ia perlu mendapatkan pandangan panel pakar terlebih dahulu, dan dibawa kepada sub jawatankuasa pakar yang akan bincang perkara tersebut. Ia penting diperjelaskan kepada orang Islam bagi mengelakkan salah faham,” katanya.

Beliau berkata demikian bagi mengulas perbezaan pandangan antara dua mufti iaitu Mufti Pulau Pinang, Datuk Seri Dr Wan Salim Wan Mohd Noor dan Mufti Pahang Datuk Seri Dr Abdul Rahman Osman berhubung perkara berkenaan. – BERNAMA


Usia bukan kayu ukur untuk jadi calon- Irwan

SETIAWANGSA: Usia tidak seharusnya menjadi kayu pengukur kelayakan dan prestasi seseorang untuk berkhidmat dan menjadi wakil rakyat.

Timbalan Ketua UMNO Bahagian Setiawangsa, Datuk Mohd Irwan Rizal Mohd Ali Napiah, tidak bersetuju dengan dakwaan bahawa beliau tidak layak bergelar wakil rakyat hanya kerana digambarkan masih muda dan belum cukup berpengalaman.

Menurutnya, masih ada contoh yang kukuh orang muda layak, sesuai dan padan sebagai wakil rakyat malah menjadi Perdana Menteri.

“Kalau itu (muda) yang menjadi tanda aras ukuran tidak terpilih sebagai calon (wakil rakyat), saya rasa itu tidak tepat.

“Walaupun bukan hak saya untuk menamakan atau memilih calon, ia (muda) tidak tepat kerana jangan jadikan umur sebagai ukuran, penanda aras untuk dijadikan wakil rakyat.

“Contoh, Perdana Menteri Britain atau England, baru ini umur 40 an, jadi Malaysia bila lagi? Nak tunggu umur 80 baru nak jadi PM?,” katanya ketika ditemui pemberita di sini.

Terdahulu, beliau mendekati rakyat Parlimen Setiawangsa pada program bersiri Petrol Percuma anjuran Persatuan Komuniti Prihatin Setiawangsa (MySetiawangsa) yang diadakan sejak 2019, di Stesen Minyak Petron Sri Rampai.

Mengulas lanjut mengenai perkara itu, Mohd Irwan Rizal menyatakan sistem pendidikan perlu ditambah baik dari aspek fokus pemilihan jurusan berdasarkan had umur sebaik berusia 18 tahun.

“Umur sistem pendidikan perlu berubah. Cukup umur 18 tahun, dah patut selesai dan boleh terus pilih jurusan perubatan ke, undang-undang ke.

“Sistem pendidikan punca, rakyat kita lambat nak matang, lambat nak keluar dari kepompong. Masa umur 23,24 baru nak selesai.

“Sepatutnya, masuk 30, patut fikirkan dah masa depan negara, masuk dalam sistem kepimpinan untuk ubah negara, umur 40 aspek ‘advisory role’, umur 50 bimbing anak muda jadi pelapis.

“Jangan bila anak muda pelapis diulang-ulang, tapi ‘you’ tak mahu lepaskan jawatan,” ujarnya.

Author

Tun Puteh Wanti

View all posts

View all posts


Rasmi: PN takluk Sungai Burong

SHAH ALAM: Calon Perikatan Nasional (PN) Mohd. Zamri Mohd Zainuldin diumumkan menang bertanding di Dewan Undangan Negeri (DUN) Sungai Burong pada Sabtu.

Menerusi keputusan rasmi itu, Mohd Zamri menang dengan majoriti 6,842 undi dengan jumlah 15,447 undi.

Mohd Zamri meninggalkan calon Barisan Nasional (BN), Mohd Khir Ramli  yang mendapat 8,605 undi.

Author

Fazleen Safina Abd Jamil

View all posts

View all posts


Pameran Maritim dan Aeroangkasa Langkawi kembali dengan LIMA’23 yang lebih hebat – Anthony

LANGKAWI: Selepas Pameran Maritim dan Aeroangkasa Antarabangsa Langkawi edisi 2021 tidak dapat diadakan susulan pandemik COVID-19, tahun ini pameran perdagangan aeroangkasa dan maritim terkemuka di rantau Asia-Pasifik itu kembali dengan lebih hebat, kata Menteri Pengangkutan, Anthony Loke.

Beliau berkata, banyak syarikat dan organisasi besar telah menggunakan peluang yang ditampilkan menerusi Pameran Maritim dan Aeroangkasa Antarabangsa Langkawi (LIMA’23) tahun ini bagi memuktamadkan urusniaga di samping membentuk perkongsian.

“Secara keseluruhannya memorandum persefahaman (MoU) dan kontrak komersial bernilai RM7.5 bilion telah ditandatangani semasa LIMA’23 ini.

“Ini merupakan kali kedua Kementerian Pengangkutan bertindak sebagai peneraju bersama antara kementerian untuk penganjuran LIMA. Sukacita saya maklumkan bahawa segmen komersial telah berkembang dengan lebih besar tahun ini,” katanya semasa berucap pada majlis penutupan LIMA’23 di Pusat Pameran Antarabangsa Mahsuri (MIEC) di sini hari ini.

Turut hadir pada majlis penutupan itu ialah Menteri Pertahanan, Datuk Seri Mohamad Hasan dan bekas perdana menteri, Tun Dr Mahathir Mohamad.

Loke juga berkata, pihaknya berjaya memeterai tiga MoU sepanjang LIMA’23, iaitu kerjasama strategik responden pertama antara Biro Siasatan Kemalangan Udara dengan Polis Diraja Malaysia, Jabatan Bomba dan Penyelamat Malaysia serta Perkhidmatan Bomba dan Penyelamat Malaysia Airports.

“MOU ini akan memastikan pematuhan kepada piawaian Pertubuhan Penerbangan Awam Antarabangsa, dan untuk meningkatkan kerjasama semasa kemalangan pesawat dan siasatan insiden,” katanya.

Anthony turut memuji agensi di bawah Kementerian Pelaburan, Perdagangan dan Industri, iaitu Lembaga Pembangunan Pelaburan Malaysia dan Perbadanan Pembangunan Perdagangan Luar Malaysia atas peranan mereka dalam memudahkan mesyuarat pemadanan perniagaan antara syarikat Malaysia, terutama perusahaan kecil dan sederhana, dengan pembeli dan rakan kongsi asing.

“Usaha ini telah membantu meningkatkan lagi keupayaan pemain Malaysia dalam sektor aeroangkasa dan maritim dan dengan berbuat demikian, ia mendekatkan kita untuk merealisasikan matlamat negara seperti yang digariskan dalam Rangka Tindakan Industri Aeroangkasa Negara dan Pelan Induk Industri Perkapalan Malaysia,” katanya.

Beliau seterusnya menjelaskan pameran itu juga menyediakan platform untuk peneraju industri dalam industri aeroangkasa dan maritim untuk membincangkan perkara yang mendesak serta saling bertukar idea mengenai cara mengatasi cabaran yang dihadapi oleh sektor itu.

“Sebagai sebuah negara maritim utama, Malaysia komited untuk memelihara laluan laut terbuka bagi memastikan kesinambungan perkapalan dan perdagangan antarabangsa,” katanya.

LIMA’ 23 dengan tema “Titik Perhubungan Perdagangan Maritim dan Aeroangkasa Asia yang berlangsung sejak Selasa, telah menarik lebih 525 peserta pameran, termasuk 140 syarikat daripada industri pertahanan, 101 syarikat daripada sektor komersial dan 284 syarikat dari kedua-dua sektor. – BERNAMA


Gaza terus bermandi darah, angka korban lebih 12,000

GAZA: Angka korban rakyat Palestin di Gaza meningkat lebih 12,000 orang dengan 5,000 daripadanya adalah kanak-kanak.

Pejabat media kerajaan Palestin di Gaza turut menjelaskan lebih 3,750 rakyat Palestin hilang termasuk 1,800 kanak-kanak, dipercayai masih di bawah runtuhan.

Sebelum ini Pertubuhan Kesihatan Sedunia (WHO) melaporkan gangguan dalam komunikasi disebabkan intensiti pencerobohan yang berterusan tidak membenarkan sebarang kemas kini mengenai anggaran kecederaan dan kematian sepanjang empat hari lalu.

Organisasi Pertubuhan Bangsa-Bangsa Bersatu (PBB) itu mengesahkan sektor kesihatan di Gaza dalam keadaan kritikal dengan 65 peratus daripada kemudahan penjagaan primer tidak berfungsi, dan 69 peratus hospital tidak beroperasi.

WHO turut menegaskan operasi darat di Gaza City dan berhampiran hospital bersama-sama dengan kekurangan bahan api, membawa kepada ketidakupayaan pasukan penyelamat dan ambulans di beberapa kawasan.

Sementara itu, pakar PBB menggesa Israel membenarkan air bersih dan bahan api masuk ke Gaza untuk mengaktifkan rangkaian bekalan air dan mencegah krisis kemanusiaan.

Pelapor khas PBB mengenai hak asasi manusia terhadap air minuman dan sanitasi yang selamat, Pedro Arrojo-Agudo, menekankan tindakan menghalang bekalan yang diperlukan untuk penduduk mendapat akses kepada air selamat melanggar undang-undang kemanusiaan dan hak asasi manusia antarabangsa. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Anwar Ibrahim yakin PH dapat rampas kerusi Parlimen Bagan Datuk

Pengerusinya, Datuk Seri Anwar Ibrahim berkata, ini kerana calon PH iaitu Datuk Seri Shamsul Iskandar Mohd Akin pernah mengalahkan bekas Ketua Menteri Melaka, Tun Mohd Ali Rustam, kini Yang Dipertua Negeri, di Parlimen Hang Tuah Jaya pada PRU14.

“Walaupun (keyakinan untuk mengalahkan Datuk Seri Dr Ahmad Zahid Hamidi) tidak terlalu tinggi tetapi kalau kita dapat undi mencukupi daripada (kaum) Melayu, India dan Cina di sini,  kita akan lakar sejarah di Bagan Datuk,” katanya.

Anwar, yang bertanding di Parlimen Tambun berkata demikian ketika berucap pada Jelajah Harapan bersama calon PH bagi kerusi Bagan Datuk di Arena Selekoh di sini hari ini.

Ahmad Zahid, yang merupakan penyandang kerusi Parlimen Bagan Datuk sejak 1995, turut dicabar calon Perikatan Nasional, Dr Muhammad Faiz Na’aman dan calon Bebas, Mohamed Tawfik Tun Dr Ismail. – BERNAMA


Sedia garis panduan jelas mekanisme penjawat awam tegur kerajaan – Cuepacs

KUALA LUMPUR: Kerajaan perlu menyediakan suatu garis panduan atau sistem yang jelas bagaimana mekanisme teguran terhadap kerajaan boleh dilakukan oleh penjawat awam.

Presiden Kongres Kesatuan Pekerja-Pekerja Di Dalam Perkhidmatan Awam (Cuepacs), Datuk Adnan Mat berkata ia bagi mengelakkan berlaku penganiayaan terhadap penjawat awam yang melaporkan salah laku sekiranya diketahui oleh pegawai tertinggi atau menteri-menteri yang terlibat.

“Sebab itu pentingnya panduan atau sistem yang jelas diperkenalkan oleh kerajaan bagi membolehkan warga perkhidmatan awam turut sama terlibat dalam memerangi gejala salah laku ini terutama membabitkan pegawai tertinggi kerajaan dan menteri.

“Keutamaan yang perlu diberikan oleh kerajaan adalah dalam memastikan kerahsian pengadu itu sendiri selain memastikan ketulenan aduan yang dibuat,” katanya dalam satu kenyataan, di sini hari ini.

Semalam, Perdana Menteri, Datuk Seri Anwar Ibrahim dalam ucapannya pada perhimpunan bulanan Jabatan Perdana Menteri menegaskan bahawa pegawai dan kakitangan awam perlu menegur sebarang keputusan dibuat oleh Menteri, termasuk Perdana Menteri jika ia didapati melanggar peraturan dan undang-undang dalam hal berkaitan tata kelola pentadbiran.

Adnan berkata, sekiranya tiada garis panduan yang jelas mengenai sistem aduan, terutama dalam hal membabitkan kerahsian pengadu, tempoh siasatan, jenis aduan dan ketelusan dalam siasatan, pihaknya bimbang saranan baik oleh Perdana Menteri itu tidak akan mendapat sambutan.

Beliau berkata, kesediaan pegawai tertinggi serta Jemaah Menteri untuk menerima teguran dengan baik masih lagi menjadi persoalan memandangkan melalui pekeliling dan dasar sedia ada amat sukar untuk penjawat awam memberi teguran membina kepada jabatan atau agensi masing-masing.

“Jika mahu memberi teguran kepada jemaah menteri sudah tentu lebih sukar, terutama dengan kebimbangan penjawat awam itu sendiri mungkin akan menerima tekanan tertentu bukan sahaja daripada ketua jabatan bahkan pegawai-pegawai menteri itu sendiri,” katanya.

Adnan mendakwa sebelum ini terdapat kes penjawat awam diberi tekanan seperti halangan kenaikan pangkat, pertukaran dan gangguan dalam jadual pekerjaan apabila melaporkan aktiviti salah laku dalam jabatan dan agensi kerajaan sekali gus mengakibatkan ramai penjawat awam hari ini takut untuk melaporkan aktiviti salah laku.

“Garis panduan atau sistem pengaduan yang jelas amat penting kerana Cuepacs tidak mahu aduan yang tidak tulen dibuat sehingga boleh menjejaskan kredibiliti pegawai atau menteri yang terlibat,” katanya. – BERNAMA


Yakub Khan pilihan BN ganti Bung Mokhtar berunding dengan Sabah

KUALA LUMPUR: Timbalan Pengerusi UMNO Sabah, Datuk Yakub Khan akan mewakili UMNO dan Barisan Nasional (BN) Sabah dalam segala perundingan dengan Kerajaan Perpaduan Sabah dipimpin Ketua Menteri, Datuk Seri Hajiji Nor.

Perkara itu sekali gus mengetepikan peranan Pengerusi UMNO dan BN Sabah, Datuk Seri Bung Mokhtar Radin yang juga Ahli Parlimen Kinabatangan sebelum ini dalam berunding dengan Gabungan Rakyat Sabah (GRS).

Setiausaha Agung BN, Datuk Seri Dr Zambry Abd Kadir berkata, BN juga mengambil ketetapan memberi sokongan dan mendokong Kerajaan Perpaduan Sabah pimpinan Hajiji selaku Ketua Menteri Sabah.

“Pendirian ini sejajar dengan ketetapan parti pada peringkat Persekutuan yang sudah membentuk Kerajaan Perpaduan. Sebuah Sekretariat Tetap Kerajaan Perpaduan dibentuk untuk menyelaras semua parti yang mengasaskannya.

“Ini termasuk ketetapan Majlis Pimpinan Sekretariat Kerajaan Perpaduan yang bersidang pada 7 Februari lalu untuk diwujudkan sekretariat sama pada peringkat negeri termasuk Sabah,” katanya dalam satu kenyataan.

Bung Mokhtar sebelum ini memaklumkan belum ada sebarang keputusan dibuat bagi menyelesaikan kemelut politik di Sabah, sebaliknya perbincangan masih dilakukan oleh Perdana Menteri, Datuk Seri Anwar Ibrahim dengan pemimpin parti politik di negeri ini.

Kemelut politik di Sabah tercetus kembali bulan lalu selepas Bung Mokhtar mengumumkan UMNO Sabah menarik sokongan kepada Hajiji, yang diikuti beberapa Ahli Dewan Undangan Negeri (ADUN) UMNO dan BN lain.

Hanya lima ADUN UMNO dan BN tidak mengikuti langkah Bung Mokhtar dan terus menyokong kepimpinan Hajiji.

Tindakan itu mengakibatkan rombakan semula Kabinet Sabah dibuat Hajiji yang menyaksikan Bung Mokhtar akhirnya digugurkan jawatan Timbalan Ketua Menteri I dan Menteri Kerja Raya Sabah.

Zambry berkata, BN Sabah juga dipertanggungjawabkan bagi menggembleng segala usaha dan upaya untuk memastikan agenda perpaduan ini dapat direalisasikan, sekali gus memberikan khidmat bakti terbaik kepada rakyat Sabah melalui Kerajaan Perpaduan Sabah.

Hujung bulan lalu, Hajiji yang juga Pengerusi Gabungan Rakyat Sabah (GRS), memaklumkan bakal mengetuai parti politik baharu dikenali Parti Gagasan Rakyat Sabah atau singkatannya Gagasan Rakyat, platform untuk meneruskan perjuangan sebagai parti tempatan dan bernaung di bawah GRS.

Sebelum Pilihan Raya Umum ke-15 (PRU15) November lalu, Hajiji adalah Pengerusi BERSATU merangkap Pengerui Perikatan Nasional (PN) Sabah, namun semua calon BERSATU di Sabah bertanding pilihan raya di bawah tiket GRS.

Pada 9 Disember, Hajiji dan semua pemimpin BERSATU Sabah, termasuk semua wakil rakyatnya mengumumkan keluar daripada parti diterajui Tan Sri Muhyiddin Yassin itu selepas menimbang landskap politik Malaysia ketika ini, terutama di Sabah.

Keputusan itu diambil kerajaan negeri yang ditunjangi GRS-Barisan Nasional (GRS-BN) selepas turut mengambil kira nasihat Yang di-Pertuan Agong mengenai pembentukan Kerajaan Perpaduan Persekutuan yang diterajui Perdana Menteri, Datuk Seri Anwar Ibrahim.

Author

Tun Puteh Wanti

View all posts

View all posts


ARMADA syor tambah baik laporan HWCITF terutama isu buli

KUALA LUMPUR: Kementerian Kesihatan (KKM) disyorkan untuk menambah baik Laporan Pasukan Petugas Khas Bagi Penambahbaikan Budaya Kerja Perkhidmatan Kesihatan (HWCITF).

Angkatan Bersatu Anak Muda (ARMADA) mengesyorkan beberapa cadangan yang boleh pihak KKM pertimbangkan.

Ia susulan ARMADA meneliti laporan berkenaan bersama pengamal perubatan dan mendapati ada yang tidak dilaporkan berhubung persoalan sama ada buli berlaku kepada pegawai perubatan siswazah (PPS) atau doktor pelatih.

Ketua Penerangan ARMADA, Mohd Ashraf Mustaqim Badrul Munir, berkata laporan itu juga tidak menjelaskan secara jelas langkah yang diambil untuk menyelesaikan isu buli.

“Kami dapati tiada apa-apa dalam
laporan mengenai potensi tindakan atau hukuman yang akan dijatuhkan kepada pembuli.

“Ini menyebabkan mangsa berasa kurang yakin untuk melapor sebarang kes buli kerana merasakan tiada apa yang berlaku kepada pembuli,” katanya pada satu sidang media, Ampang, di sini.

Justeru, pihaknya mencadangkan pembentukan petugas yang lebih kecil bagi memperhalusi laporan.

Selain itu, membentuk pasukan pengawasan di setiap jabatan hospital KKM untuk memerhati dan melaporkan sesiapa sahaja yang menjadi seorang pembuli.

“Cadangan lain adalah menghasilkan kriteria jelas untuk buli di tempat kerja dan memastikan Majlis Perubatan Malaysia memberi amaran tegas kepada pembuli tentang kemungkinan hukuman,” katanya.

HWCITF ditubuhkan oleh KKM selepas seorang PPS dari Hospital Besar Pulau Pinang ditemui mati pada 17 April 2022.

Ia dipercayai berlaku dua minggu selepas si mati melaporkan diri untuk bertugas di hospital.

Susulan daripada itu, wujud pasukan khas dan laporan membabitkan 162 muka surat mengandungi hasil tinjauan pada Mei lalu.

Sementara itu, ARMADA turut melancarkan Gerakan Tunku Abdul Rahman (TAR) untuk membantu KKM menyelesaikan masalah buli di hospital.

Katanya, Gerakan TAR diketuai pengamal perubatan, Dr Aiman Alias.

“Gerakan TAR bersedia untuk menyerahkan memorandum kepada KKM, dalam masa terdekat,” katanya.

Author

Fhatihah Zakinan

View all posts

View all posts


Argentina iringi Belanda ke suku akhir Piala Dunia

ANKARA: Argentina menundukkan Australia 2-1 pada Sabtu dan akan bertemu Belanda pada suku akhir Piala Dunia FIFA 2022, lapor Agensi Anadolu.

Bintang Argentina Lionel Messi menjaringkan gol pembukaan pada minit ke-35 apabila rembatannya di dalam kotak penalti menewaskan penjaga gol Australia, Mathew Ryan.

Penyerang Paris Saint-Germain itu menjaringkan gol pertamanya di peringkat kalah mati Piala Dunia untuk membolehkan Argentina mendahului separuh masa pertama dalam perlawanan yang berlangsung di Stadium Ahmad Bin Ali milik Ar-Rayyan.

Argentina menambah jaringan pada minit ke-57 menerusi penyerang Manchester City, Julian Alvarez.

Australia merapatkan kedudukan pada minit ke-77 hasil rembatan Craig Goodwin.

Argentina seterusnya akan bertemu Belanda pada perlawanan suku akhir yang dijadual pada Jumaat. – BERNAMA


Jumlah mangsa banjir meningkat mendadak di Pahang

Di PAHANG, jumlah mangsa banjir meningkat mendadak dengan 4,230 mangsa daripada 1,240 keluarga yang ditempatkan di 21 pusat pemindahan sementara (PPS) pagi ini, berbanding 1,360 orang daripada 353 keluarga malam tadi.

Sekretariat Jawatankuasa Pengurusan Bencana Negeri melaporkan Kuantan mencatatkan jumlah mangsa paling ramai iaitu 4,120 mangsa di 19 PPS manakala baki 110 mangsa berada di empat PPS di Pekan.

Laman web rasmi Jabatan Saliran dan Pengairan iaitu publicinfobanjir.water.gov.my melaporkan paras Sungai Belat di Sri Damai, Kuantan masih melebihi paras bahaya 5 meter yang ditetapkan dengan bacaan 5.94m pagi ini, namun menurun daripada 6.17m yang direkodkan malam tadi.

Turut direkodkan melebihi paras bahaya pada pagi ini ialah Sungai Keratong di Rompin iaitu 23.72m, berbanding 23.42m pada malam tadi.

Jabatan Meteorologi meramalkan Kuantan dan Pekan akan mengalami hujan pada hari ini. – BERNAMA


Klinik Nur Raisha tawar rawatan kecantikan ikut bajet

SRI HARTAMAS: Rasa tanggungjawab untuk menjadikan orang lain cantik membuatkan Dr Wan Hidayu Wan Ahmad membuka rangkaian kedua klinik kecantikan miliknya di Publika.

Pemilik Klinik Nur Raisha itu berkata, kerana rasa tanggungjawab itu mendorongnya untuk meninggalkan khidmatnya selama tujuh tahun di Hospital Sungai Buloh dan membuka klinik kesihatan am dan kecantikan.

“Saya menawarkan rawatan kecantikan mengikut bajet pelanggan.

“Pasal duit, tiada masalah di sini, jika tidak mampu cuba bantu, kita ada budi bicara.

“Contohnya, jika ada RM100 boleh buang lima biji dahulu keratosis (kutil) di wajah.

“Saya gembira dan puas hati jika ada pelanggan beritahu suami semakin sayang kerana semakin cantik, rasa tercapai matlamat saya sebenarnya,” katanya pada majlis pembukaan Klinik Nur Raisha iaitu rangkaian kedua di Publika, Solaris Dutamas.

Rangkaian pertama di Puncak Alam mendapat sambutan orang ramai kerana kliniknya menawarkan perkhidmatan kesihatan am dan kecantikan.

Klinik itu ditauliahkan lesen kecantikan termasuk LCP dengan perkhidmatan oleh doktor pakar termasuk Dr Wan Hidayu.

Antara rawatan paling popular adalah menghilangkan kesan jeragat dengan rangkaian produk yang dikeluarkan khas untuk mengatasi masalah ini.

Tambah Dr Wan Hidayu, ramai tidak tahu beza antara spa dan klinik kecantikan.

“Klinik menggunakan khidmat doktor bertauliah, berlesen manakala spa rawatan kecantikan tanpa tauliah.

“Harga amat berpatutan antara sebab ramai pelanggan memilih khidmat kami walaupun dari negeri lain sanggup datang sini.

“Daripada maklum balas pelanggan, mereka membuat perbandingan jika di klinik lain harga rawatan kadang-kadang cecah RM7,000 tetapi sini RM1,000 lebih.

“Orang ingat harga di sini beribu-ribu tetapi rawatan yang harga RM200 pun ada dan kami tiada ‘hidden charges’, jika RM200, itu sahajalah,” katanya.

Sempena Hari Malaysia, Klinik Nur Raisha menawarkan diskaun 10 peratus untuk satu sesi.

Author

Tun Puteh Wanti

View all posts

View all posts


Rezeki dipenjara secara salah, Khairuddin terima RM300,000

KUALA LUMPUR: Dipenjarakan secara salah adakala memberi rezeki luar jangka walaupun sudah hampir tujuh tahun berlalu.

Mahkamah Tinggi hari ini, mengarahkan ganti rugi RM300,000 dibayar kepada bekas Ketua UMNO Bahagian Batu Kawan, Datuk Seri Khairuddin Abu Hassan, susulan penahanan tidak sah mengikut Akta Kesalahan Keselamatan (Langkah-Langkah Khas) 2012 (SOSMA) pada 2015.

Perintah itu dikeluarkan Hakim Quay Chew Soon, selepas mendapati Khairuddin berjaya membuktikan penahanannya di Penjara Sungai Buloh selama 56 hari itu dibuat menyalahi undang-undang.

Beliau juga mengarahkan kerajaan membayar kos RM50,000 kepada Khairuddin selaku plaintif, namun menolak dakwaan Khairuddin bahawa kerajaan membuat pendakwaan berniat jahat terhadapnya.

“Saksi defendan (kerajaan) menerusi prosiding kes ini gagal memberi bukti material bahawa plaintif perlu ditahan mengikut SOSMA. Saya meneliti hujahan pihak defendan yang reman plaintif selama enam hari bermula 18 September (2015) yang disifatkan tiada asas.

“Mahkamah berpendapat plaintif mempunyai hak untuk saman sivil terhadap defendan kerana ditahan secara tidak sah. Dalam hal ini, plaintif tidak menafikan kuasa pendakwaan pihak berkuasa.

“Plaintif kata ada salah guna kuasa dan pihak terbabit tidak kebal daripada tindakan undang-undang jika penahanannya dibuat tidak mengikut cara betul,” katanya.

Beliau berkata demikian pada prosiding menerusi aplikasi Zoom yang turut disertai peguam bela Khairuddin, Mohamed Haniff Khatri Abdulla dan Peguam Kanan Persekutuan mewakili defendan, Andi Razalijaya A Dadi.

Defendan pertama hingga keempat adalah dua pegawai penyiasat Unit Siasatan Jenayah Terkelas (USJT) Jabatan Siasatan Jenayah (JSJ) Bukit Aman iaitu Asisten Superintendan Wan Aeidil Wan Abdullah, Asisten Superintenden C Muniandy, Superintenden Habibi Majinji selaku Timbalan Ketua Polis Daerah Dang Wangi dan juga bekas Ketua Polis Negara, Tan Sri Khalid Abu Bakar.

Turut dinamakan adalah Timbalan Pendakwa Raya, Datuk Masri Mohd Daud; Peguam Kanan Persekutuan, Awang Armadajaya Awang Mahmud; bekas Peguam Negara, Tan Sri Mohamed Apandi Ali dan kerajaan Malaysia, selaku defendan kelima hingga kelapan.

Khairuddin mendakwa ditahan pihak berkuasa pada 18 September 2015 mengikut Seksyen 124C Kanun Keseksaan sebelum dibebaskan pada 23 September, tetapi ditahan semula mengikut SOSMA.

Dia kemudian dituduh di Mahkamah Majistret mengikut Seksyen 124L SOSMA atas dakwaan cuba sabotaj perkhidmatan perbankan dan kewangan negara.

Secara keseluruhan, plaintif ditahan selama 56 hari di Penjara Sungai Buloh dan pada 12 Mei 2017, mahkamah dimaklumkan pihak pendakwaan tidak akan meneruskan kes itu terhadap plaintif sebelum Khairuddin dilepas serta dibebaskan daripada pertuduhan.

Chew Soon, berkata tiada individu sepatutnya ditahan mengikut Akta SOSMA atas sebab kepercayaan dan aktiviti politik.

“Tujuan dan objektif Akta SOSMA adalah untuk menangani isu keganasan dan jenayah terancang. Bagaimana secara logik plaintif membuat laporan polis kepada pihak berkuasa di negara lain bagi menyuarakan mengenai isu 1Malaysia Development Berhad (1MDB) dikatakan sebagai aktiviti keganasan,” katanya.

Sementara itu, Khairuddin dalam kenyataan bersyukur keputusan mahkamah memihak kepadanya, namun mengarahkan peguamnya memfailkan rayuan ke atas keputusan hakim kerana kurang berpuas hati dengan jumlah ganti rugi ditetapkan.

“Hari ini kebenaran timbul untuk membuktikan perjuangan saya membuat laporan kes skandal 1MDB di Singapura, Hong Kong, Perancis, Switzerland, United Kingdom dan Amerika Syarikat (AS) terbukti mempunyai asas kebenaran.

“Setelah saya buat laporan di enam negara itu, saya pulang ke tanah air dan ditangkap oleh polis sebelum didakwa mengikut SOSMA pada waktu itu. Khalid (Ketua Polis Negara ketika itu) menyatakan saya ditangkap kerana cuba mensabotaj sistem perbankan dan ekonomi negara kononnya.

“Pada realitinya, saya berkorban tenaga, wang ringgit serta keselamatan diri untuk buat laporan pada pihak penguat kuasa undang-undang di luar negara atas dasar untuk menyekat wang syarikat 1MDB terus dirompak,” katanya.

Author

Tun Puteh Wanti

View all posts

View all posts


Megat buktikan perpaduan PH, BN bukan hanya slogan

SHAH ALAM: Pengerusi Barisan Nasional (BN) Selangor, Datuk Megat Zulkarnain Omardin menyangkal dakwaan pihak lawan yang mengatakan BN dan Pakatan Harapan (PH) tidak sehaluan dalam kerjasama politik.

Menurut Megat Zulkarnain, selama tiga hari berkempen selepas Penamaan Calon pada Sabtu, Kerajaan Perpaduan di negeri Selangor membuktikan ia bukan hanyalah semata-mata slogan.

“Tiga hari yang lepas, telah membuktikan bahawasanya apa yang telah diusahakan, apa yang diharapkan oleh YAB Perdana Menteri supaya satu penggemblengan tenaga, satu pemikiran yang sama bagi menuju ke arah PRN ini dapat terlaksana.

“Dalam lebih 200 kerusi Dewan Undangan Negeri (DUN) di enam negeri ternyata semangat Kerajaan Perpaduan bukan hanya pada istilah tapi ini membuktikan tidak ada satu pun kerusi DUN yang kita bertembung.

“Ini menandakan bahawa Kerajaan Perpaduan benar-benar wujud demi kepentingan ummah dan rakyat,” katanya.

Beliau berkata demikian ketika berucap pada Program Pelancaran ‘Tawaran Kita Selangor 5 Tekad untuk 5 Tahun’ di Dewan Raja Muda Musa, di sini pada Isnin malam.

Majlis berkenaan disempurnakan oleh Menteri Besar Selangor, Datuk Seri Amirudin Shari merangkap Pengerusi PH Selangor.

Sehubungan itu, Megat Zulkarnain mahu semua jentera parti menyebarkan mesej kepada para pengundi tentang pentingnya untuk menyokong Kerajaan Peraduan di Selangor pada Pilihan Raya Negeri (PRN) 12 Ogos ini.

Tambahnya, para pengundi perlu diterangkan betapa pentingnya menolak politik perbalahan, cacian dan makian yang dibawa oleh Perikatan Nasional (PN).

“Kepada jentera-jentera jangan berhenti. Pulang nanti ke 56 kawasan DUN, teruskan bekerja dekati rakyat sampaikan mesej bahawa politik perpaduan yang kita bawa adalah model terbaik yang mesti diangkat, dijunjung di Selangor untuk kepentingan bersama.

“Pastikan kita tolak perbalahan, cacian dan hinaan yang dibawa oleh mereka. Tidak ada tempat untuk mereka di bumi Selangor ini,” tegasnya.

Author

Nurul Ain Japri

View all posts

View all posts


Seorang kanak-kanak maut, dua parah dalam kemalangan di Gelang Patah

ISKANDAR PUTERI: Seorang kanak-kanak perempuan maut, manakala dua individu cedera parah dalam kemalangan membabitkan dua kenderaan di Jalan Ismail Sultan, East Ledang, Gelang Patah di sini, malam tadi.

Komander Operasi dari Balai Bomba dan Penyelamat (BBP) Iskandar Puteri Pegawai Bomba Kanan II, Ahmad Nazran Omar berkata, mangsa S. K. Chiara Dakhshakanya David, 9, maut akibat tersepit di bahagian tempat duduk belakang dan telah disahkan meninggal dunia di lokasi kejadian oleh petugas perubatan.

Beliau berkata, setibanya Pasukan Keluaran Operasi (PKO) di tempat kejadian, didapati kemalangan melibatkan dua kereta iaitu Toyota Vios dan Toyota Avanza.

“Terdapat empat mangsa yang berada di dalam kereta Vios dan PKO bertindak mengeluarkan Chiara Dakhshakanya David yang tersepit menggunakan ‘Rescue Tools’ sebelum dia disahkan meninggal dunia.

“Dua mangsa mengalami cedera parah iaitu N. Rajendran, 45, dan pemandu Toyota Avanza Goh Rong Hao, 22, manakala, B. Patricia Puvaneswary, 45, serta S. K. Cllarissa Mathumitha David, 14, hanya cedera ringan, ” katanya menerusi kenyataan hari ini.

Mengulas lanjut, Ahmad Nazran berkata, PKO turut memberi rawatan awal kepada mangsa yang mengalami kecederaan.

“Kesemua mangsa telah dihantar ke Hospital Sultanah Aminah dengan menggunakan ambulans untuk mendapatkan rawatan lanjut.

“Seterusnya, PKO membersihkan tumpahan minyak akibat daripada kemalangan tersebut dengan menggunakan habuk kayu. Setelah memastikan keadaan benar-benar selamat, anggota dan jentera bertolak balik ke balai,” katanya.

Terdahulu, pihaknya menerima panggilan kecemasan berhubung kejadian itu pada 8.44 malam sebelum satu jentera dari BBP Iskandar Puteri dengan kekuatan tujuh anggota dikejarkan ke lokasi kejadian.

Sementara itu, Ketua Polis Daerah Iskandar Puteri, ACP Rahmat Ariffin ketika dihubungi Bernama mengesahkan mengenai kejadian itu. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Wakil rakyat antara 25 individu bakal beri keterangan himpunan aman

KUALA LUMPUR: Polis akan memanggil seramai 25 individu untuk memberi keterangan berhubung Himpunan Aman Selamatkan Malaysia, yang berlangsung di ibu negara pada Sabtu.

Timbalan Ketua Polis Negara, Datuk Seri Ayob Khan Mydin Pitchay berkata, daripada jumlah itu, seramai 22 individu sudah pun dihubungi pihaknya.

Katanya, lima individu berkenaan akan memberi keterangan pada Selasa, manakala seorang lagi akan berbuat demikian lusa di Ibu Pejabat Polis Daerah (IPD) Dang Wangi.

“Yang lain itu akan dipanggil kemudian. Banyak juga pihak yang menyuarakan rasa tidak puas hati kepada polis kononnya di bawah akta perhimpunan aman ini, mereka boleh berhimpun dan memiliki hak berbuat demikian.

“Seperti mana dijelaskan saya, Pengarah Jabatan Siasatan Jenayah (JSJ), Datuk Seri Mohd. Shuhaily Mohd Zain serta Ketua Polis Kuala Lumpur, Datuk Allaudeen Abdul Majid sebelum ini, perhimpunan memang tidak perlu permit tetapi mereka perlu sampaikan notis lima hari sebelum perhimpunan.

“Apabila notis itu dihantar, ada kira-kira 14 perkara yang perlu dipatuhi. Ini antaranya meminta kebenaran pemilik kawasan dan dinyatakan secara jelas lokasi perhimpunan. Syarat-syarat itu telah dilanggar dan kita akan ambil tindakan,” katanya seperti dilapor Utusan Online.

Himpunan yang dihadiri kira-kira 1,000 orang itu bermula di Masjid Jamek Kampung Baru, sekitar jam 1.15 petang dan berakhir pada jam 3.30 petang di hadapan pusat beli-belah Sogo.

Difahamkan, antara inividu yang bakal dipanggil beri keterangan termasuklah Ahli Dewan Tertinggi Muafakat Nasional (MN), Datuk Tun Faisal Ismail Aziz dan Ahli Dewan Undangan Negeri (ADUN) Taman Medan, Dr. Afif Bahardin.

Tanpa mendedahkan nama individu yang bakal dipanggil itu, Ayob berkata, antara mereka yang akan berbuat demikian adalah seorang wakil rakyat serta seorang individu bergelar Datuk.

“Terdapat beberapa kesalahan yang boleh diambil tindakan. Pertamanya di bawah Seksyen 9(5) Akta Perhimpunan Aman kerana tiada pemberitahuan mengenai perhimpunan.

“Selain itu, siasatan turut dijalankan di bawah Seksyen 4(2)(b) kerana berhimpun di kawasan larangan iaitu masjid dan Seksyen 4(2)(E) kerana membawa kanak-kanak bagi menyertai perhimpunan,” tegasnya.

Pada masa sama, Ayob turut menempelak individu bergelar ‘Yang Berhormat’ yang menggunakan pelbagai alasan termasuk Artikel 10 Perlembagaan Persekutuan berkenaan hak asasi berhimpun, bagi mewajarkan perbuatan mereka.

“Kena tengok juga Artikel 10(2) Perlembagaan Persekutuan yang mana setiap kebebasan untuk berhimpun, berucap dan sebagainya, ada had yang pelru dipatuhi. Kita perlu mengimbangi antara hak asasi dengan keselamatan serta ketenteraman awam.

“Undang-undang ini untuk dipatuhi dan digubal dalam Parlimen oleh ‘Yang Berhormat jugalah tetapi kalau ‘Yang Berhormat’ tak boleh tunjuk satu contoh baik kepada masyarakat, bagaimana masyarakat nak patuhi undang-undang? Tak guna buat undang-undang tetapi kita tak patuhinya,” katanya.

Sementara itu, Ayob turut memberi amaran kepada pihak tertentu yang dikatakan mahu mengadakan perhimpunan seumpamanya sekali lagi selepas ini.

“Saya difahamkan ada juga khabar angin mengatakan mereka nak buat lagi perhimpunan. Kami akan ambil tindakan tegas dan jangan nak banding-bandingkan dengan kejadian dulu-dulu.

“Sekarang ini kalau buat saja perkara langgar undang-undang, kita akan tangkap tanpa mengira siapa pun. Jangan bandingkan dulu dan sekarang kerana kami akan bertindak tegas bagi memastikan perkara sebegini tidak ‘merebak’,” tambahnya.

Author

Fazleen Safina Abd Jamil

View all posts

View all posts


Koleksi Soultan oleh Hijabistahub lambang kemegahan Melayu

KUALA LUMPUR: Aeril Zafrel kelihatan segak berbaju Melayu biru koleksi Soultan oleh HijabistaHub menghampiri Wawa Zainal yang disumpah tidur dan tidak boleh bangkit sehinggalah menemui cinta sejati.

Wawa diusung dengan pedati oleh beberapa orang kerdil di tengah-tengah laluan pentas.

Aeril mencium dahi Wawa yang jelita dengan persalinan warna biru HijabistaHub sedondon dengan Soultan yang dipakainya, sumpahan terlerai, Wawa gelak ketawa dan mereka berdua kembali bersama menuju bahagia.

Demikian gimik pembukaan tirai pertunjukan fesyen koleksi baju Melayu Soultan, kolaborasi pertama Aeril dengan jenama fesyen wanita terkenal, HijabistaHub sempena lebaran tahun ini.

Pertunjukkan fesyen yang diadakan ini merupakan acara yang julung kalinya diadakan setelah lapan tahun berada di dalam industri fesyen tanah air.

Aeril berkata, terdapat 34 rekaan Soultan sedondon bersama pasangan atau isteri dengan rekaan wanita HijabistaHub.

“Sebenarnya agak pelik jika HijabistaHub yang namanya sudah sinonim dengan fesyen wanita untuk keluarkan fesyen lelaki, jadi di situlah wujud nama Soultan.

“Saya pilih nama Soultan kerana ia lambang kemegahan, kebanggaan warisan Melayu dan ada elemen kepimpinan seperti Raja, saya mahu si pemakai berasa demikian ketika menyarungnya.

“Saya amat cerewet dengan baju Melayu, tetapi apa yang boleh saya katakan Soultan adalah sempurna dari segi material dan jahitannya.

“Ada 34 rekaan yang boleh menjadi pilihan untuk Hari Raya nanti,” katanya kepada media di JW Mariott Hotel, Kuala Lumpur pada Selasa bertemakan Royale Night.

Majlis dihadiri lebih 300 jemputan yang kebanyakkannya merupakan selebriti terkemuka dan pempengaruh media sosial.

Selain itu, pelbagai koleksi pakaian bagi wanita yang ditampilkan dalam pertunjukkan berkenaan yang berunsurkan elemen moden klasik dengan sentuhannya yang begitu menawan.

Dalam pada itu, turut ditampilkan empat koleksi eksklusif daripada Wawa Zainal yang mempunyai keunikan tersendiri.

Koleksi yang ditampilkan oleh HijabistaHub kali ini membuktikan bahawa kualiti dan karya jenama tempatan juga mampu untuk berada setanding dengan hasil karya jenama antarabangsa diluar sana.

Dalam pada itu, Aeril membuka rahsia dilamar HijabistaHub sejak dua tahun lalu sebelum bersetuju untuk memberi komitmen penuh bagi penghasilan Soultan khusus untuk lelaki.

“Saya mengambil masa lama kerana sibuk dengan komitmen lain tetapi setelah lihat prestasi Wawa bersama HijabistaHub, saya rasa masanya sudah sampai.

“Saya berharap kolaborasi dengan pengasas HijabistaHub, Ahmad Syafiq Hilmi dan isterinya, Nur Alwani @ Wanie Elena dalam projek ini akan memberikan kepuasan kepada pelanggan-pelanggan HijabistaHub,” katanya.

Turut ditampilkan pertunjukkan fesyen antaranya pasangan selebriti Aeril Zafrel dan Wawa Zainal; Alif Aziz dan Bella Astillah; Mawar Rashid dan Raf Yaakob, Amyra Rosli dan Amar Baharin, Nisdawati dan Fauzi Nawawi, selain Iman Troye, Ryan Bakery dan Boss James.

Hadir memberikan persembahan, penyanyi Anuar Zain dan Ernie Zakri bersama pasangannya, Syamel.

Pempengaruh media sosial, Ryan Bakery dan Boss James juga diberi peluang untuk menjadi model pertunjukan malam itu.

Sementara itu, HijabistaHub turut mengumumkan sebahagian koleksinya sudah boleh didapati di laman web rasmi www.hijabistahub.com dan butik mereka di Setia Alam, FourSeason Kuala Lumpur, Kelantan dan booth mereka di Plaza Angsana, Johor Bahru.

Author

Tun Puteh Wanti

View all posts

View all posts


Jualan Rahmah sempena Aidiladha di 600 DUN bermula esok

JOHOR BAHRU: Jualan Rahmah sempena sambutan Aidiladha di kesemua 600 kawasan Dewan Undangan Negeri (DUN) seluruh negara akan diadakan bermula esok hingga 28 Jun ini.

Timbalan Menteri Perdagangan Dalam Negeri dan Kos Sara Hidup, Senator Fuziah Salleh berkata, Jualan Rahmah itu meliputi 16 barangan antaranya ayam, daging dan telur, dengan tawaran diskaun antara 10 hingga 30 peratus.

“Menerusi Jualan Rahmah dengan kerjasama rakan strategik, kita menawarkan sekurang-sekurangnya 16 barangan yang dipilih berdasarkan keperluan semasa perayaan.

“KPDN (Kementerian Perdagangan Dalam Negeri dan Kos Sara Hidup) turut memberikan subsidi kepada peniaga dan peniaga akan menawarkan dengan harga Jualan Rahmah kepada pembeli berdasarkan persetujuan kita,” katanya pada sidang media selepas merasmikan Majlis Perdana Gerakan Pengguna Siswa Peringkat Kebangsaan 2023 di sini hari ini.

Beliau berkata demikian ketika diminta mengulas mengenai Jualan Rahmah sempena Aidiladha.

Sementara itu, Fuziah berkata, KPDN pada masa sama akan memperluas Program MYSaveFood atau kempen menyelamatkan pembaziran makanan ke pasar malam, seperti yang telah dilaksanakan di Bazar Ramadan sebelum ini.

Beliau berkata, golongan sasaran bagi pelaksanaan program itu adalah melibatkan pelajar institut pengajian tinggi (IPT).

“Kita mahu program ini berjaya dan berterusan, jadi selepas ini kita akan bekerjasama dengan IPT yang menyatakan kesediaan untuk melaksanakan program ini dalam masa terdekat, kemungkinan selepas Hari Raya Aidiladha,” katanya.

Fuziah berkata, pelaksanaan MYSaveFood di Bazar Ramadan sebelum ini telah berjaya menyelamatkan sebanyak 25 tan lebihan makanan di bazar Ramadan yang boleh diberikan kepada kira-kira 50,000 orang. – BERNAMA


Arab Saudi hantar angkasawan wanita pertama ke Stesen Angkasa Lepas Antarabangsa tahun ini

RIYADH: Arab Saudi pada Ahad mengumumkan penghantaran angkasawan wanita pertama ke Stesen Angkasa Antarabangsa pada suku kedua tahun ini, lapor Agensi Anadolu.

Dalam satu kenyataan, Suruhanjaya Angkasa Saudi memaklumkan Rayyanah Barnawi dan Ali AlQarni akan menyertai krew misi angkasa lepas AX-2 yang bertujuan untuk “memperkasa keupayaan negara dalam penerbangan angkasa manusia dan memperoleh manfaat daripada peluang yang ditawarkan oleh industri angkasa lepas.”

“Penerbangan ke angkasa lepas itu dijadual dilancarkan dari Amerika Syarikat ke Stesen Angkasa Antarabangsa,” menurut kenyataan itu.

Program Penerbangan Angkasa Manusia Arab Saudi turut melatih dua lagi angkasawan iaitu Mariam Fardous dan Ali AlGamdi – mengenai semua keperluan misi.

Negara-negara Teluk baru-baru ini menunjukkan minat yang mendalam terhadap penerokaan angkasa lepas.

Pada Disember 2022, penjelajah angkasa Emirati Rashid Rover berlepas ke bulan dengan kapal angkasa Jepun untuk perjalanan selama lima bulan.

Pada September tahun lepas, Suruhanjaya Angkasa Arab Saudi melancarkan program angkasawannya bagi melayakkan kader negara itu terbang ke angkasa dalam jangka pendek dan jangka panjang dan mengambil bahagian dalam eksperimen saintifik, penyelidikan antarabangsa dan misi berkaitan angkasa lepas. – BERNAMA


Kecoh di Hospital Serdang, pesakit tunggu terlalu lama

CYBERJAYA: Tular satu video di media sosial menunjukkan pergaduhan mulut di antara pesakit yang menunggu dengan kakitangan hospital di bahagian jantung Hospital Serdang, Selangor.

Memetik kenyataan berserta video berkenaan, pesakit itu dikatakan tidak berpuas hati kerana menunggu terlalu lama sejak jam 8 pagi sehingga 7 malam.

“Gaduh di hospital, bahagian jantung. Dari pukul 8 pagi sampai pukul 7 malam. Khidmat yang sangat teruk,” kata pengguna TikTok yang berkongsi video tersebut, @bisma_ali05.

Video berkenaan turut mendapat perhatian warga maya dari laman media sosial Twitter dan ramai yang berkongsi pendapat mereka mengenai kejadian terbabit.

“Dulu masa doktor ‘complain‘ untuk jawatan tetap, netizen semua suruh berhenti kerja sebab tak reti bersyukur, sekarang bila doktor berhenti kerja, doktor tak ramai, waktu menunggu lama, eh nak marah doktor pula? Apa netizen nak sebenarnya ni?” kata
Farizul Ilyaz.

Dulu masa Dokter complain untuk jawatan tetap, netizen semua suruh berhenti kerja sebab tak reti bersyukur, sekarang bila dokter berhenti kerja, dokter tak ramai, waktu menunggu lama, eh nak marah dokter pula? Apa netizen nak sebenarnya ni?

— Farizul Ilyaz (@Ninetology5) February 5, 2023

“Kerajaan tidak mahu mengambil lebih banyak kakitangan atau membayar kakitangan sedia ada dengan betul, apa yang anda harapkan? Begitu ramai doktor meninggalkan Malaysia sekarang. Anda boleh menjerit semahu-mahunya kepada kakitangan tetapi itu tidak mengubah apa-apa sedikit pun,” kata Jing Yi pula.

“Orang dah sakit lepas tu tunggu lama. Mana nak tahan dah. Sepatutnya pihak Kementerian Kesihatan perlu selesaikan masalah tumggu lama dan tambah staf doktor dengan segera. Tak paham aku dibuatnya,” kata Ali Wira.

“Pengalaman saya sebagai seorang pesakit yang mendapatkan rawatan di klinik kardio Serdang ini saya faham kerana memang kesabaran perlu di tahap tinggi. Pada saya jika kita ikut prosedur yang betul, insha-Allah urusan kita mudah. Tiap kali rawatan saya datang 7 pagi, sebelum 1 petang mesti dah selesai dapat ubat,” ujar Hidayah.

“Video macam ini viral kan je. Tapi rakyat perlu tahu, masa viral kan tu, jangan niat salahkan doktor lambat. Patut ‘caption’ dan jeritan di dalam video sebut KKM, SPA dan kerajaan. Baru terangkat. Membantu kami juga staff kesihatan yang dah berbuih ‘complaint’ tak cukup staff,” ujar pemilik akaun Dokter Kuli.

Video macam ni viral kan je. Tapi rakyat perlu tahu, masa viral kan tu, jangan niat salahkan doktor lambat. Patut caption dan jeritan di dalam video sebut kkm, SPA dan kerajaan. Baru terangkat. Membantu kami juga staff kesihatan yg dah berbuih complaint tak cukup staff

— dokter kuli (@hateecg) February 5, 2023

Author

Faridah Amiratul

View all posts

View all posts


Bela diri Bung Moktar dan Zizie Izette ditangguh lagi

KUALA LUMPUR:  Ahli Parlimen Kinabatangan, Datuk Seri Bung Moktar Radin dan isterinya Datin Seri Zizie Izette Ab. Samad tidak perlu membela diri atas tiga pertuduhan rasuah buat masa ini selepas tarikh perbicaraan selama sembilan hari yang dijadualkan sebelum ini, ditangguhkan oleh Mahkamah Seksyen, di sini, hari ini.

Pasangan tersebut sepatutnya mengemukakan keterangan bela diri sepanjang minggu ini bermula hari ini serta 20, 21, 24 dan 25 Julai 2023.

Hakim Rozina Ayob melapangkan tarikh-tarikh perbicaraan yang telah ditetapkan setelah dimaklumkan perkembangan status rayuan berhubung permohonan semakan kedua-dua tertuduh di Mahkamah Rayuan, minggu lalu.

Beliau kemudian menetapkan kes rasuah Bung Moktar dan isteri disebut pada 13 September ini.

Terdahulu, Timbalan Pendakwa Raya Low Chin How memberitahu, Mahkamah Rayuan memerintahkan permohonan semakan pasangan suami isteri itu dikembalikan ke Mahkamah Tinggi bagi membolehkan meritnya didengar dan diputuskan.

Menurut beliau, semakan itu sebelum ini ditolak oleh Hakim Datuk Azhar Abdul Hamid tanpa mendengar meritnya selepas membenarkan bantahan awal pihak pendakwaan.

Chin How berkata, tarikh sebutan permohonan itu telah ditetapkan pada Jumaat ini di hadapan hakim yang sama.

Author

Nurul Ain Japri

View all posts

View all posts


Nikmati kopi dalam suasana perkhemahan

KUALA LUMPUR: Mahu mengabadikan saat indah dan santai menghirup aroma secangkir kopi ketika berkhemah menjadi inspirasi peniaga ini menjual kopi secara bergerak menggunakan van yang diubah seperti ‘campervan’ atau van perkhemahan.

Minat berkhemah sejak di bangku sekolah, pengasas jenama Kopi Kamper, Iqmal Fajri Abdul Muiz, 41, berkata pengalaman menikmati kopi dalam ketenangan rimba mahupun ketika dibuai deruan ombak di tepi pantai tentunya menjadi momen yang dirindui pengembara.

Bagi menaikkan ‘mood’, bekas eksekutif pengurusan acara itu turut menggayakan pakaian santai seakan-akan dalam perkhemahan sambil mengenakan topi memancing.

“Walaupun tidak boleh ‘bawa’ suasana dan kedamaian sebenar ‘mengopi’ ketika berkhemah, kita harap konsep ‘campervan’ ini sedikit sebanyak mampu mengimbau memori atau pun memberi pengalaman baharu kepada pelanggan ketika menikmati kopi,” katanya kepada Bernama.

Baru memulakan perniagaan sekitar Februari lepas, Iqmal Fajri bukan sahaja berniaga di beberapa tempat tumpuan di ibu negara seperti Taman Tasik Titiwangsa, di sini malah membawa van berwarna hitam merah itu menjelajah beberapa negeri lain termasuk Terengganu sebagai persinggahan.

“Berniaga dengan konsep ini juga rasa lebih bebas dan tidak terikat, berbanding dengan gerai fizikal yang kita perlu tunggu pelanggan datang, kita yang bergerak cari pelanggan selain kurang tertekan dengan sasaran jualan bulanan,” katanya.

Berkongsi lanjut, lulusan Ijazah Sarjana Muda Komputer Grafik itu membelanjakan hampir RM50,000 untuk kos membeli kenderaan serta mengubah wajah van tersebut menerusi kerja-kerja mengecat dan beberapa pemasangan aksesori serta peralatan.

Katanya proses membancuh kopi menggunakan mesin kopi espresso elektrik dijalankan di bahagian belakang van berbekalkan kuasa daripada jentera elektrik (generator) dan bekalan air minuman yang dibawa dalam bekas air.

Minuman itu ditawarkan dengan harga antara RM8 hingga RM12 dan Iqmal Fajri menggunakan biji kopi dari Brazil yang dipanggang di sebuah kilang tempatan untuk menghasilkan pelbagai minuman kopi seperti americano, latte dan cappucino.

Anak kelahiran Johor Bahru ini juga menampilkan kopi menggunakan resepi sendiri dalam bersaing menarik pelanggan antaranya campuran kopi espresso, susu segar dan gula Melaka yang dinamakan ‘kampergonuts’.

Menampilkan konsep yang sama Aini Mohd, 37, yang mula berjinak-jinak menjadi barista bagi memenuhi keinginan ibunya, seorang penggemar kopi ketika Perintah Kawalan Pergerakan (PKP) sekitar dua tahun lepas.

“Ibu saya seorang yang gemarkan kopi bru, dan sering minta tolong saya belikan di kedai dan saya pula jenis tidak gemar keluar rumah malah kena memandu dan beratur panjang semata-mata untuk secawan minuman, jadi saya nekad untuk belajar buat sendiri menggunakan moka pot dulu,” katanya.

Mula berniaga kopi di rumah, anak bongsu daripada lima beradik itu kemudiannya menjual kopi di but kereta Perodua MyVi yang diubah suai menjadi ‘campercar’ sebelum membesarkan perniagaan dengan menggunakan van melalui jenama Sista Coffee Camper.

Tidak hanya bergerak bebas dan banyak menyasarkan kawasan tapak perkhemahan seluruh negara, Aini juga banyak menyertai acara selain menerima tempahan untuk majlis perkahwinan dan sebagainya.

Beliau berkata bagi menampilkan produk berbeza, beliau dan pasukan juga berusaha mencipta resepi kopi berbeza antaranya ferrero salted caramel yang dihasilkan secara cuba jaya. – BERNAMA

Author

MEDIAVARIASI

View all posts

View all posts


Polis mula siasat Ebit Lew

KUALA LUMPUR: Polis memulakan siasatan terhadap pendakwah bebas, Ebit Irawan Ibrahim Lew atau Ebit Lew berhubung dakwaan laporan polis yang dibuat seorang wanita dari negara jiran, baru-baru ini.

Tanpa mendedahkan laporan yang dibuat itu berkait dengan kesalahan apa, Ketua Penolong Pengarah Bahagian Siasatan Seksual Wanita dan Kanak-Kanak (D11) Bukit Aman, Asisten Komisioner Siti Kamsiah Hassan mengesahkan satu siasatan dimulakan.

Terdahulu, polis hari ini juga mengesahkan menerima laporan daripada Ebit Lew yang mendakwa dirinya difitnah dalam sebuah video tular di media sosial.

Timbalan Ketua Polis Daerah Subang Jaya, Superintendan Mohd Fairus Jaafar berkata, laporan itu diterimanya daripada seorang lelaki tempatan berusia 38 tahun pada jam 2.17 pagi tadi.

Beliau berkata, mangsa mendakwa dirinya difitnah oleh wanita itu dalam video berdurasi 27 minit 56 saat yang dimuat naik di media sosial, Jumaat lalu.

“Laporan polis berkenaan dikategorikan ROR atau RLR (Refer to Other Report/Rujuk Laporan Lain) dan disiasat di bawah Seksyen 376 Kanun Keseksaan,” katanya dalam kenyataan hari ini.

Mohd Fairus berkata, orang ramai dinasihatkan supaya tidak membuat sebarang spekulasi berkaitan kejadian video yang tular di media-media sosial.

Katanya, jika didapati terdapat sebarang perlakuan yang menyalahi undang-undang, pihak polis akan mengambil tindakan tegas mengikut peruntukan undang-undang yang sedia ada.

Terdahulu, Ebit Lew dalam hantaran di media sosialnya memaklumkan bahawa satu laporan polis sudah dibuat selepas mendakwa dirinya dirinya difitnah secara melampau, baru-baru ini.

Ebit yang baru tiba dari Jeddah membuat laporan dan menyerahkan kepada polis untuk siasatan lanjut.

Kes berkenaan juga akan diserahkan kepada pihak peguamnya untuk tindakan undang-undang. – Berita Harian

Author

Media Variasi

View all posts

View all posts


Mayat bayi ditemukan terapung di perkampungan atas air di Kota Kinabalu

KOTA KINABALU: Mayat bayi masih belum dikenal pasti jantina ditemukan terapung di sebuah perkampungan atas air di sini, semalam.

Pemangku Ketua Polis Daerah Kota Kinabalu, Supt Kalsom Idris berkata, mayat bayi berkenaan ditemukan pada pukul 6.30 petang oleh penduduk kampung yang melalui jambatan kayu di kampung berkenaan sebelum menghubungi pihak polis.

“Sebaik menerima laporan mengenai penemuan mayat bayi terbabit, sepasukan polis digerakkan ke lokasi kejadian untuk siasatan.

“Siasatan awal mendapati bayi itu dipercayai baru dilahirkan namun setakat ini belum ada sebarang maklumat lanjut mengenai kejadian itu. Bayi terbabit disyaki dibuang ke laut selepas dilahirkan,” katanya dalam kenyataan di sini hari ini.

Beliau berkata siasatan sedang dijalankan dan orang ramai yang mempunyai maklumat berhubung kejadian itu diminta menghubungi Ibu Pejabat Polis Daerah Kota Kinabalu atau balai polis berhampiran bagi membantu siasatan,” katanya. – BERNAMA


Al-Ahli tandatangani bekas bintang Liverpool

BEKAS bintang Liverpool, Roberto Firmino telah diumumkan sebagai pemain baharu kelab yang berpangkalan di Arab Saudi, Al-Ahli dengan kontrak sehingga 2026.

Kehadiran pemain berusia 32 tahun itu ke Al-Ahli menjadikan dia pemain import yang kedua mengingkat kontrak bersama kelab itu selepas penjaga gol Senegal, Eduoard Mendy seminggu lalu.

Hantaran di laman Twitter rasmi kelab mengumumkan Firmino sebagai pemain baharu  dengan gaya no look ketika menandatangani kontrak.

Signing the contract with his no-look finish style 🫣

Good night! 💚🫶#WelcomeFirmino  pic.twitter.com/xRumBaVg9u

— Al-Ahli Saudi Club (@ALAHLI_FCEN) July 4, 2023

Selepas lapan musim beraksi bersama The Reds di kancah Liga Perdana Inggeris (EPL), Firmino atau lebih dikenali sebagai Si Senor telah berjaya merasai tujuh kejuaraan bersama Liverpool termasuk juara EPL pada musim 2019/20 dan Liga Juara-Juara UEFA (UCL) pada musim 2018/19.

Author

Muhammad Nor Fadzly Mahat

View all posts

View all posts


KKM keluar kompaun RM197,600 menerusi Ops Kebersihan dan Keselamatan Bazar Ramadan 2023

PUTRAJAYA: Kementerian Kesihatan (KKM) telah mengeluarkan 2,188 notis bernilai RM197,600 semasa pemeriksaan terhadap 51,849 premis bazar Ramadan di 640 lokaliti seluruh negara menerusi Ops Kebersihan dan Keselamatan Bazar Ramadan 2023 bagi tempoh 23 Mac hingga 16 April 2023.

KKM dalam satu kenyataan hari ini memaklumkan, kompaun dikeluarkan kepada pemilik premis, wakil premis dan pengendali makanan itu melibatkan pelbagai kesalahan yang melanggar Seksyen 32B Akta Makanan 1983.

Kesalahan terbabit antaranya tidak menjalani latihan pengendali makanan, tiada suntikan anti-tifoid dan tidak mematuhi pakaian pengendali makanan.

KKM turut mengeluarkan arahan penutupan terhadap 14 premis makanan di bawah Seksyen 11 Akta Makanan 1983.

Bagi pengendali makanan, KKM berkata seramai 104,755 pengendali makanan telah diperiksa dengan 93 peratus atau 96,911 pengendali makanan mempunyai suntikan anti-tifoid dan 84 peratus atau 87,832 pengendali makanan telah menghadiri latihan pengendali makanan.

KKM berkata, empat notis kompaun atas kesalahan tidak mematuhi pakaian pengendali makanan di bawah Peraturan-Peraturan Kebersihan Makanan 2009 telah dikeluarkan kepada peniaga di bazar Universiti Teknologi Mara (UiTM) Segamat, Johor.

“Tapak bazar Ramadan UiTM Segamat juga telah diarahkan ditutup di bawah Akta Pencegahan dan Pengawalan Penyakit Berjangkit 1988,” menurut kenyataan itu.

KKM berkata sehingga 18 April lepas, sebanyak 17 aduan berkaitan makanan di bazar Ramadan diterima dengan 15 aduan telah selesai disiasat manakala dua masih dalam proses siasatan.

“Tindakan pembetulan serta nasihat telah diberikan kepada pengusaha premis yang terlibat,” menurut KKM.

Bagi kejadian keracunan makanan pula, KKM memaklumkan sehingga 13 April lepas, sebanyak dua laporan telah diterima melibatkan keracunan makanan yang dibeli di bazar Ramadan.

KKM berkata kedua-dua kejadian itu berlaku selepas pengadu membeli juadah berbuka di bazar Ramadan Asia City, Kota Kinabalu, Sabah dan bazar Ramadan UiTM Segamat. – BERNAMA


MOVE langkah strategik baharu AirAsia

KUALA LUMPUR:  Cabang digital Capital A Bhd, AirAsia Digital Sdn Bhd telah menukar namanya kepada Move Digital Sdn Bhd (MOVE), sebagai langkah strategik untuk menekankan komitmennya terhadap perjalanan.

Penjenamaan semula itu merupakan fasa pertumbuhan melalui kedua-dua perniagaannya, AirAsia Superapp dan BigPay.

Dalam masa sama, aplikasi AirAsia Superapp juga akan menukar namanya kepada AirAsia MOVE pada Oktober depan.

Sementara itu, pengasas bersama AirAsia dan Ketua Pegawai Eksekutif (CEO) Capital A, Tony Fernandes akan menyandang jawatan sebagai Pengerusi Eksekutif MOVE.

Menerusi jawatan baharu itu, beliau akan memacu kerjasama rapat antara kedua-dua AirAsia MOVE dan BigPay untuk membuka potensi sebenar dan sinergi perniagaan digital itu.

“Nama MOVE menandakan kami lebih baik sebagai cabang digital Capital A dan mengulangi komitmen untuk menggerakkan orang, idea dan inovasi ke hadapan dalam ruang perjalanan.

“Bayangkan akses lancar kepada perkhidmatan perjalanan dan kewangan pada satu paltform, dengan ciri kewangan bersepadu seperti paparan baki, tambah nilai dan pembayaran daripada BigPay dan mengukuhkan lagi cadangan nilai pergerakan AirAsia sebagai aplikasi perjalanan pilihan.

“Peranan saya sebagai Pengerusi Eksekutif MOVE adalah untuk meningkatkan sinergi antara kedua-dua perniagaan. Dengan perubahan ini, pasaran boleh mengharapkan pengalaman pengguna selain lebih banyak penyepaduan ciri BigPay dalam AirAsia Move tidak lama lagi,” katanya.

Beliau berkata demikian ketika sidang MOVE di DadiCinema, di ibu negara pada Isnin.

Majlis sama turut mengumumkan Nadia Omer dilantik sebagai CEO AirAsia MOVE berkuatkuasa mulai 26 Oktober depan.

Nadia berperanan untuk memacu visi AirAsia sebagai platform perjalanan kos rendah dengan penukaran tinggi.

Selain itu, Nadia akan bekerjasama Zubin Rada Krishnan, CEO BigPay yang bakal menerajui perniagaan tersebut.

AirAsia MOVE, dahulunya dikenali sebagai AirAsia Superapp merupakan platform perjalanan sehenti yang menawarkan nilai dan kemudahan, menerusi pengalaman tempahan hujung ke hujung yang lancar dalam tempoh dua tahun lalu.

BigPay pula telah memantapkan perniagaan itu sebagai ‘fintech‘ inovatif pembekal yang membolehkan rakyat di Asia Tenggara meningkatkan kehidupan, melalui pengurusan kewangan lebih baik.

Kedua-dua perniagaan digital di bawah Capital A itu telah mencapai banyak kemajuan, dengan AirAsia Superapp sebelum ini mencapai rekod tertinggi pengguna aktif bulanan (MAU) sebanyak 15 juta pada akhir suku kedua.

Malah BigPay pula menyaksikan pengguna berkadnya berkembang sebanyak 16 peratus tahun ke tahun (YoY) bagi tempoh sama.

MOVE Digital Sdn Bhd  merupakan cabang digital Capital A Berhad dan merangkumi dua perniagaan transformatif iaitu AirAsia Move dan BigPay.

MOVE berdedikasi untuk merevolusikan sektor pelancongan dan perkhidmatan kewangan, dengan menawarkan penyelesaian inovatif dan mengutamakan pengguna pada nilai terbaik.

Author

Fazleen Safina Abd Jamil

View all posts

View all posts